open-index/open-wikipedia-markdown huggingface dataset:
বেথুন কলেজ

**বেথুন কলেজ** ভাৰতৰ কলকাতাত অৱস্থিত এখন মহিলা মহাবিদ্যালয়। ১৮৪৯ চনত এইখন বালিকা বিদ্যালয় হিচাপে স্থাপন কৰা হৈছিল। পিছলৈ ১৮৭৯ চনত ইয়াক মহাবিদ্যালয়লৈ উন্নীত কৰা হয়। কলিকতা বিশ্ববিদ্যালয়ৰ অন্তৰ্ভুক্ত বেথুন কলেজ এছিয়াৰ আটাইতকৈ পুৰণি মহিলা মহাবিদ্যালয়।
## ইতিহাস
১৮১৮ চনত কলকাতাত ডেভিড হেয়াৰ স্কুল ছোচাইটি প্ৰতিষ্ঠা হোৱাৰ পিছৰ পৰায়ে নাৰীৰ শিক্ষাৰ অধিকাৰ পুৰুষৰ সমান হয় নে নহয় এই বিষয়ত বহু তৰ্ক-বিতৰ্ক হৈছিল। এই ছোচাইটিৰ এগৰাকী সচিব ৰজা ৰাধাকান্ত দেৱৰ নাৰীশিক্ষাৰ পক্ষত মত থাকিলেও অন্যান্য সদস্য সকলৰ মত বিৰোধ আছিল। ১৮২১ চনত *ব্ৰিটিছ ফৰেইন ছোচাইটি*ৰ মিছ মেৰী এন কুকক ভাৰতত নাৰী শিক্ষাৰ প্ৰসাৰৰ বাবে ভাৰতলৈ পঠিওৱা হৈছিল। তেওঁৰ লগত ডেভিড হেয়াৰ স্কুল ছোচাইটিৰ লগত মতানৈক্য হোৱাৰ বাবে তেওঁ চাৰ্চ মিছন ছোচাইটিৰ লগত কাম কৰিবলৈ আৰম্ভ কৰিছিল। তেওঁৰ প্ৰচেষ্টাৰ বাবেই ২৭৭ গৰাকী বালিকায়ে ১০ খন স্কুলত পঢ়াৰ সুবিধা লাভ কৰে। ইয়াৰ পিছত লৰ্ড আৰ্মহাষ্টৰ পত্নীয়ে "বেংগল লেডীছ ছোচাইটি" গঠন কৰে। ১৮৩৮ চনৰ এক চৰকাৰী প্ৰতিবেদন অনুসৰি অঞ্চলটোৰ ১৯ খন বালিকা বিদ্যালয়ত ৪৫০ গৰাকী বালিকায়ে নামভৰ্তি কৰিছিল। 

বেথুন চাহাব হিচাপে খ্যাত জন এলিয়ট ড্ৰিংকৱাটাৰ বিটনে ভাৰতত নাৰী শিক্ষাৰ প্ৰসাৰৰ বাবে কাম আৰম্ভ কৰে। তেওঁৰ প্ৰচেষ্টাতে কলকাতাৰ মিৰ্জাপুৰৰ ৰজা দক্ষিণাৰঞ্জন মুখোপাধ্যায়য়ে দান কৰা মাটিত হিন্দু মহিলা বিদ্যালয় স্থাপন হয়। ১৮৪৯ চনৰ ৭ মে' তাৰিখে ইয়াৰ নাম পৰিৱৰ্তিত কৰি বেথুন স্কুল ৰখা হয়। পণ্ডিত ঈশ্বৰচন্দ্ৰ বিদ্যাসাগৰ এই স্কুলৰ কাৰ্য্যকৰী সমিতিৰ প্ৰথম সভাপতিৰ পদ অলংকৃত কৰিছিল। বেথুন চাহাবে তেওঁৰ যাৱতীয় সকলো সম্পত্তি এই স্কুলৰ নামত দান কৰে। ১৮৫০ চনৰ ৬ নৱেম্বৰ তাৰিখে বংগ প্ৰদেশৰ ডেপুটি গভৰ্নৰে ইয়াৰ নতুন ভৱনৰ আধাৰশিলা স্থাপন কৰে।

## কলেজলৈ উন্নীতকৰণ
বেথুন স্কুলৰ সভাপতি বিচাৰপতি ছাৰ ৰিচাৰ্ড গাৰ্থ আৰু সম্পাদক মনমোহন ঘোষৰ প্ৰচেষ্টাৰ ফলত ১৮৭৮ চনৰ ১ আগষ্ট তাৰিখে বেথুন স্কুলৰ লগত বংগ মহিলা বিদ্যালয়ৰ সৈতে সংযুক্ত কৰা হয়।১৮৭৯ চনৰ পৰীক্ষাত উত্তীৰ্ণ হোৱা বেথুন স্কুলৰ প্ৰথম স্নাতক কাদম্বিনী গাংগুলীয়ে উচ্চশিক্ষাৰ ইচ্ছা প্ৰকাশ কৰে। তেওঁৰ ইচ্ছাৰ প্ৰতি সন্মান জনাই বেথুন স্কুলক কলেজলৈ উন্নীত কৰা হয়। এগৰাকী মাত্ৰ ছাত্ৰী কাদম্বিনী গাংগুলীকলৈ নিয়ে বেথুন কলেজৰ পাঠদান আৰম্ভ হয়। ১৮৮৮ চনৰ ফেব্ৰুৱাৰী মাহত কলিকতা বিশ্ববিদ্যালয়ে এই কলেজৰ বি.এ. ডিগ্ৰী সম্পূৰ্ণৰূপে অনুমোদন জনায়।
## বিখ্যাত প্ৰাপ্তন ছাত্ৰী
* কাদম্বিনী গাংগুলী, ভাৰতৰ প্ৰথম দুগৰাকী মহিলা স্নাতকদ্বয়ৰ এগৰাকী আৰু ইউৰোপীয় চিকিৎসা পদ্ধতিত শিক্ষিত প্ৰথম দক্ষিণ এছিয়ান মহিলা চিকিৎসক
* চন্দ্ৰমুখী বসু, কাদম্বিনী গাংগুলিৰ সৈতে স্নাতক, তাৰপিছত বেথুন কলেজৰ অধ্যক্ষ আৰু দক্ষিণ এছিয়াৰ উচ্চশিক্ষাৰ প্ৰতিষ্ঠানৰ প্ৰথম মহিলা অধ্যক্ষ
* অমলপ্ৰভা দাস, প্ৰখ্যাত গান্ধীবাদী সমাজকৰ্মী তথা অসমৰ প্ৰথম পদ্মশ্ৰী বিজয়ী মহিলা
* কামিনী ৰায়, কবি, সমাজকৰ্মী ও নাৰীবাদী
* সুধালতা দুৱৰা, অসমৰ প্ৰথম মহিলা স্নাতক আৰু এলাহবাদ ক্ৰচৱেইট কলেজৰ অধ্যক্ষা।

## তথ্য উৎস

## বাহ্যিক সংযোগ

* চৰকাৰী ৱেবচাইট

শ্ৰেণী:ভাৰতৰ শৈক্ষিক প্ৰতিষ্ঠান
শ্ৰীমতী নাথীবাঈ দামোদৰ ঠাকৰচি মহিলা বিশ্ববিদ্যালয়

**শ্ৰীমতী নাথীবাঈ দামোদৰ ঠাকৰচি মহিলা বিশ্ববিদ্যালয়** বা চমুকৈ **এছএনডিটি মহিলা বিশ্ববিদ্যালয়**  ভাৰতৰ মুম্বাইত অৱস্থিত এখন মহিলা বিশ্ববিদ্যালয়। ১৯১৬ চনত  ধন্দ কেশৱ কৰ্ৱেয়ে ইয়াৰ স্থাপন কৰিছিল। বিশ্ববিদ্যালয় খনৰ মুখ্য কাৰ্যালয় দক্ষিণ মুম্বাইৰ চাৰ্চগেটত অৱস্থিত। ইয়াৰ মূল চৌহদ ছাণ্টাক্ৰুজ-জুহু অঞ্চলত অৱস্থিত। শ্ৰীমতী নাথীবাঈ দামোদৰ ঠাকৰচি মহিলা বিশ্ববিদ্যালয়ৰ মুম্বাইত দুখন আৰু পুনেত এখন বিশ্ববিদ্যালয় চৌহদ আছে। বিশ্ববিদ্যালয় খনৰ অন্তৰ্ভুক্ত মহাবিদ্যালয় মহাৰাষ্ট্ৰ, অসম, উত্তৰ প্ৰদেশ, বিহাৰ, মধ্যপ্ৰদেশ, গুজৰাট আৰু গোৱাত অৱস্থিত। ই ভাৰত তথা দক্ষিণ এছিয়াৰ প্ৰথম মহিলা বিশ্ববিদ্যালয়।
## ইতিহাস
১৮৯৬ চনত ভাৰত ৰত্ন ধন্দ কেশৱ কৰ্ৱেয়ে পুনেৰ ওচৰৰ হিঙেত বিধবা আৰু অসহায় নাৰী সকলৰ বাবে এক আশ্ৰম প্ৰতিষ্ঠা কৰিছিল। নাৰীৰ সৰ্বাংগীন বিকাশৰ বাবে শিক্ষাৰ প্ৰয়োজনীয়তাৰ প্ৰতি লক্ষ্য ৰাখি তেওঁ এই পদক্ষেপ গ্ৰহণ কৰিছিল। তেওঁ এখন মহিলা বিশ্ববিদ্যালয় গঠনৰ সপোন দেখিছিল। তেওঁৰ বন্ধু এজনে তেওঁলৈ টকিয়'ত অৱস্থিত বিশ্বৰ প্ৰথম মহিলা বিশ্ববিদ্যালয়,জাপান মহিলা বিশ্ববিদ্যালয়ৰ এখন পুস্তিকা প্ৰেৰণ কৰিছিল। ১৯১৫ চনৰ ডিচেম্বৰ মাহত বোম্বেত অনুষ্ঠিত ৰাষ্ট্ৰীয় সমাজ সংস্কাৰ কংগ্ৰেছত তেওঁ নিজৰ সপোন বাস্তৱায়িত কৰাৰ আনুষ্ঠানিক ঘোষণা কৰে। ১৯১৬ চনত ২ জুলাই তাৰিখে পাঁচ গৰাকী ছাত্ৰীৰে প্ৰথম মহাবিদ্যালয়ৰ পাঠদান আৰম্ভ হয়। তেওঁ ইয়াৰ বাবে প্ৰয়োজনীয় চৰকাৰী অনুমতি আৰু পুঁজিৰ বাবে অপেক্ষা কৰা নাছিল। ১৯২০ চনত বিশ্ববিদ্যালয়ৰ নাম আনুষ্ঠানিক ভাৱে শ্ৰীমতী নাথীবাঈ দামোদৰ ঠাকৰচি মহিলা বিশ্ববিদ্যালয় কৰা হৈছিল।

১৯৩৬ চনত ইয়াৰ মুখ্য কাৰ্যালয় বোম্বেলৈ স্থানান্তৰ কৰা হয়। ১৯৫১ চনত বিশ্ববিদ্যালয়খন আইনৰ অধীনত আহে। ই গোটেই ভাৰততে মহাবিদ্যালয় অন্তৰ্ভূক্ত কৰিব পৰা বিশেষ অধিকাৰ লাভ কৰে। ২০১৬ চনৰ ৫ জুলাই তাৰিখে বিশ্ববিদ্যালয়খনে ১০০ বছৰ সম্পূৰ্ণ কৰে। ই ভাৰত তথা দক্ষিণ এছিয়াৰ আটাইতকৈ পুৰণি মহিলা বিশ্ববিদ্যালয়।
## শিক্ষা
বৰ্তমান বিশ্ববিদ্যালয়খনত প্ৰায় ৭০,০০০ ছাত্ৰী আছে। ইয়াৰ মহাৰাষ্ট্ৰৰ চাৰ্চগেট, ছাণ্টাক্ৰুজ-জুহু আৰু পুনেত চৌহদ আছে। বিশ্ববিদ্যালয়ৰ মুঠ বিভাগৰ সংখ্যা হৈছে ৩৯ টা। ১৭৪ খন মহাবিদ্যালয় ইয়াৰ অন্তৰ্ভুক্ত আৰু ৮ খন প্ৰতিষ্ঠানে ইয়াৰ হৈ পিএইছডি ডিগ্ৰী প্ৰদান কৰে। বিশ্ববিদ্যালয়খনে তিনিখন বালিকা উচ্চতৰ মাধ্যমিক বিদ্যালয় পৰিচালনা কৰে। ২০০০ চনত বিশ্ববিদ্যালয়খনে NAACৰ দ্বাৰা পঞ্চতাৰকা মূল্যাংকন লাভ কৰিছিল। মহাৰাষ্ট্ৰত এই সন্মান লাভ কৰা শ্ৰীমতী নাথীবাঈ দামোদৰ ঠাকৰচি মহিলা বিশ্ববিদ্যালয় প্ৰথম শিক্ষানুষ্ঠান। ২০১৫ চনত ই পুনৰ NAACৰ "এ" গ্ৰেড লাভ কৰে। 
## তথ্য উৎস

## বাহ্যিক সংযোগ
* চৰকাৰী ৱেবচাইট 

শ্ৰেণী:ভাৰতৰ শৈক্ষিক প্ৰতিষ্ঠান‎
হিজামা

**হিজামা** ( অৰ্থঃ "শোষণ")‎‏ হ'ল শিঙ লগোৱা নামৰ প্ৰচলিত চিকিৎসাৰ আৰবী নামকৰণ। মূৰৰ বিষ, শৰীৰৰ কোনো বিষৰ অসুস্থতা নিৰাময়ৰ বাবে এই চিকিৎসা প্ৰয়োগ কৰা হয়। হাদিছত এই চিকিৎসা পদ্ধতিক প্ৰশংসা কৰা হৈছে। । 
## পদ্ধতি

## হাদিছত উল্লেখ

## তথ্যসূত্ৰ

শ্ৰেণী:চিকিৎসা পদ্ধতি
শ্ৰেণী:ইছলাম ধৰ্ম
গীতা গোপীনাথ

**গীতা গোপীনাথ** (জন্ম ৮ ডিচেম্বৰ ১৯৭১) এগৰাকী ভাৰতীয় আমেৰিকান অৰ্থনীতিবিদ। তেওঁ হাৰ্ভাৰ্ড বিশ্ববিদ্যালয়ৰ আন্তৰাষ্ট্ৰীয় অধ্যয়ন আৰু অৰ্থনীতি বিজ্ঞানৰ জন জৱানষ্ট্ৰ আসনৰ অধ্যাপক। ইয়াৰ লগতে তেওঁ নেছনেল ব্যুৰ' অফ ইকনমিক ৰিচাৰ্ছৰ আন্তৰ্জাতিক বিত্ত আৰু সামষ্টিক অৰ্থনীতি কাৰ্যসূচীৰ সহ সঞ্চালক পদত অধিষ্ঠিত হৈ আছে।

তেওঁ ২০১৮ চনৰ অক্টোবৰ মাহত আন্তঃৰাষ্ট্ৰীয় মুদ্ৰা নিধিৰ মুখ্য অৰ্থনীতিবিদ হিচাপে নিযুক্তি লাভ কৰে। ২০১৯ চনৰ ১ জানুৱাৰীৰ পৰা তেওঁৰ কাৰ্যকাল আৰম্ভ হয়। তেওঁ কেৰালাৰ মুখ্যমন্ত্ৰীৰ অৰ্থনৈতিক উপদেষ্টা হিচাপেও কাৰ্যনিৰ্বাহ কৰিছিল। তেওঁৰ গৱেষণাৰ মূল বিষয় হ’ল আন্তৰ্জাতিক বিত্ত আৰু সামষ্টিক অৰ্থনীতি।

## প্ৰাৰম্ভিক শিক্ষা
১৯৭১ চনৰ ৮ ডিচেম্বৰ তাৰিখে ভাৰতৰ কলকাতাত গীতা গোপীনাথৰ জন্ম হৈছিল। তেওঁৰ পিতৃ টিভি গোপীনাথ আৰু মাতৃ ভিচি বিজয়লক্ষ্মী। তেওঁৰ পিতৃ-মাতৃ দুয়ো কেৰালা ৰাজ্যৰ কান্নুৰৰ অধিবাসী আছিল আৰু গীতা তেওঁলোকৰ দুগৰাকী জীয়েকৰ ভিতৰত সৰু গৰাকী।

গীতায়ে কৰ্ণাটকৰ মহীশূৰৰ নিৰ্মলা কনভেণ্ট স্কুলত প্ৰাৰম্ভিক শিক্ষা গ্ৰহণ কৰিছিল। ১৯৯২ চনত তেওঁ দিল্লী বিশ্ববিদ্যালয়ৰ অন্তৰ্গত লেডী শ্ৰী ৰাম কলেজৰ পৰা অৰ্থনীতি বিষয়ত স্নাতক ডিগ্ৰী লাভ কৰে। তাৰপিছত তেওঁ ১৯৯৪ চনত দিল্লী স্কুল অফ ইকনমিক্সৰ পৰা অৰ্থনীতিৰ স্নাতকোত্তৰ ডিগ্ৰী লাভ কৰে। ইয়াৰ পিছত তেওঁ উচ্চ শিক্ষাৰ বাবে আমেৰিকা যুক্তৰাষ্ট্ৰলৈ যায়। তাত তেওঁ ১৯৯৬ চনত ৱাশ্বিংটন বিশ্ববিদ্যালয়ৰ পৰা আকৌ স্নাতকোত্তৰ ডিগ্ৰী লাভ কৰে। ২০০১ চনত তেওঁ প্ৰিন্সটন বিশ্ববিদ্যালয়ৰ পৰা পিএইছডি লাভ কৰে। প্ৰিন্সটনত ডক্টৰেল গৱেষণা কৰি থাকোঁতে তেওঁ প্ৰিন্সটনছ ৱুদ্ৰ ৱিলছন ফেল'শ্বিপ গৱেষণা বঁটা লাভ কৰিছিল।.
## কৰ্মজীৱন
গীতা গোপীনাথ হাৰ্ভাৰ্ড বিশ্ববিদ্যালয়ৰ আন্তৰাষ্ট্ৰীয় অধ্যয়ন আৰু অৰ্থনীতি বিজ্ঞানৰ জন জৱানষ্ট্ৰ আসনৰ অধ্যাপক। ইয়াৰ লগতে তেওঁ নেছনেল ব্যুৰ' অফ ইকনমিক ৰিচাৰ্ছৰ আন্তৰ্জাতিক বিত্ত আৰু সামষ্টিক অৰ্থনীতি কাৰ্যসূচীৰ সহ সঞ্চালক পদত অধিষ্ঠিত হৈ আছে। তেওঁ ফেডাৰেল ৰিজাৰ্ভ বেংক অফ বষ্টনৰ অতিথি বিদ্বান আৰু ফেডাৰেল ৰিজাৰ্ভ বেংক অফ নিউয়ৰ্কৰ অৰ্থনৈতিক উপদেষ্টা পীঠৰ সদস্য। তেওঁ কেৰালাৰ মুখ্যমন্ত্ৰীৰ অৰ্থনৈতিক উপদেষ্টা হিচাপেও কাৰ্যনিৰ্বাহ কৰিছিল। ইয়াৰ লগতে তেওঁ আমেৰিকান ইকনমিক ৰিভিউৰ সহ-সম্পাদক হিচাপে কৰ্মৰত আছে। তেওঁ ৰিভিউ অফ ইকনমিক ষ্টাডিছৰ প্ৰবন্ধ সম্পাদক আৰু হেণ্ডবুক অফ ইণ্টাৰনেছনেল ইকনমিক্সৰ সহ সম্পাদক আছিল। ২০১৮ চনৰ অক্টোবৰ মাহৰ তেওঁ আন্তঃৰাষ্ট্ৰীয় মুদ্ৰা নিধিৰ মুখ্য অৰ্থনীতিবিদ হিচাপে নিযুক্তি লাভ কৰে। আন্তঃৰাষ্ট্ৰীয় মুদ্ৰা নিধিৰ পৰিচালক সঞ্চালক ক্ৰিষ্টিন লাগাৰ্ডে তেওঁক আন্তঃৰাষ্ট্ৰীয় মুদ্ৰা নিধিৰ গৱেষণা বিভাগৰ অৰ্থনৈতিক উপদেষ্টা আৰু সঞ্চালক হিচাপে নিযুক্ত কৰে।
## বঁটা আৰু সন্মান
২০১৮ চনত তেওঁ আমেৰিকান একাডেমী অফ আৰ্টছ এণ্ড চাইন্সছৰ ফেল' নিৰ্বাচিত হয়। ২০১৭ চনত তেওঁ ৱাশ্বিংটন বিশ্ববিদ্যালয়ৰ বিশিষ্ট প্ৰাপ্তন শিক্ষাৰ্থী বঁটা লাভ কৰিছিল। ২০১৪ চনত আন্তঃৰাষ্ট্ৰীয় মুদ্ৰা নিধিৰ ৪৫ বয়সৰ অনুৰ্ধ শ্ৰেষ্ঠ ২৫ গৰাকী অৰ্থনীতিবিদৰ তালিকাত তেওঁ স্থান লাভ কৰিছিল। ২০১১ চনৰ ৱৰ্ল্ড ইকনমিক ফৰামে তেওঁক যুৱ গোলকীয় নেতাৰ তালিকালৈ বাছনি কৰিছিল।
## ব্যক্তিগত জীৱন
গীতাৰ স্বামী ইকবাল সিং ধালিৱাল মেচেচুটছ ইনষ্টিটিউট অফ টেকনলজিৰ অৰ্থনীতি বিভাগৰ আব্দুল লতিফ জামিল প্ৰভাৰটি এক্সন লেবৰ সঞ্চালক। তেওঁলোকৰ পুত্ৰৰ নাম ৰোহিল।
## তথ্য উৎস

## বাহ্যিক সংযোগ

*হাৰ্ভাৰ্ড বিশ্ববিদ্যালয়ৰ ৱেবচাইটত গীতা গোপীনাথৰ প্ৰফাইল

শ্ৰেণী:অৰ্থনীতিবিদ
শ্ৰেণী:ভাৰতীয় মূলৰ আমেৰিকান
শ্ৰেণী:আমেৰিকা যুক্তৰাষ্ট্ৰৰ ব্যক্তি
শ্ৰেণী:বিংশ শতিকাৰ ভাৰতীয় মহিলা বিজ্ঞানী
অল্গা লেডিজেংস্কায়া

**অল্গা আলেকজেন্দ্ৰভনা লেডিজেংস্কায়া** (; ৭ মাৰ্চ ১৯২২ – ১২ জানুৱাৰী ২০০৪) এগৰাকী ৰাছিয়ান গণিতজ্ঞ আছিল। তেওঁ অৱকলন গণিতৰ আংশিক অৱকলনীয় সমীকৰণৰ উন্নতি সাধন কৰিছিল। ইয়াৰ সহায়ত তেওঁ তৰল গতিবিজ্ঞান আৰু হিলবাৰ্টৰ ১৯তম সমস্যা সমাধান কৰিছিল। ইয়াৰ লগতে তেওঁ প্ৰথম বাৰৰ বাবে সসীম পাৰ্থক্য পদ্ধতিৰ অভিসাৰীতা প্ৰকাশ কৰা নেভিয়াৰ-ষ্টক সমীকৰণৰ প্ৰমাণ কৰিছিল। তেওঁ বিখ্যাত গণিতজ্ঞ আইভেন পেট্ৰভস্কিৰ ছাত্ৰী আছিল। তেওঁৰ অৱদানৰ স্বীকৃতি স্বৰূপে ২০০২ চনত তেওঁক লমন'চভ সোণৰ পদক প্ৰদান কৰা হৈছিল। 

২০০৪ চনৰ ১২ জানুৱাৰী তাৰিখে ৰাছিয়াৰ ছেন্ট পিটাৰ্ছবাৰ্গত ৮১ বছৰ বয়সত তেওঁ মৃত্যুবৰণ কৰে।
## জীৱনী
১৯২২ চনৰ ৭ মাৰ্চ তাৰিখে ছোভিয়েট সংঘৰ অন্তৰ্গত ক'ল'গ্ৰীভ নামৰ সৰু চহৰ এখনত অল্গা লেডিজেংস্কায়াৰ জন্ম হৈছিল। তেওঁৰ পিতৃ এজন গণিত শিক্ষক আৰু তেওঁৰ পৰায়ে লেডিজেংস্কায়ায়ে গণিতৰ প্ৰতি আকৰ্ষিত হয়। ১৯৩৭ চনত ৰাছিয়াৰ এনকেডি নামৰ গৃহৰক্ষা বিভাগৰ সন্থায়ে তেওঁৰ পিতৃক গ্ৰেপ্তাৰ কৰে। পিছলৈ তেওঁ "মানুহৰ শত্ৰু" হিচাপে ৰাষ্ট্ৰদ্ৰোহৰ অপৰাধত দণ্ডিত হয়। চৰকাৰে তেওঁক মৃত্যুদণ্ড দিয়ে। কিন্তু লেডিজেংস্কায়ায়ে নিজৰ শিক্ষা গ্ৰহণ জাৰী ৰাখে। ১৯৩৯ চনত সেই হাইস্কুলৰ পৰা উত্তীৰ্ণ হয়। কিন্তু পিতৃৰ ওপৰত থকা গোচৰৰ বাবে তেওঁ লেইনগ্ৰেড বিশ্ববিদ্যালয়ত নামভৰ্তি কৰিবলৈ অপাৰগ হয়।

পিছলৈ তেওঁ ১৯৪৩ চনত মস্ক বিশ্ববিদ্যালয়ত নামভৰ্তি কৰে। ১৯৪৭ চনত তেওঁ মস্ক বিশ্ববিদ্যালয়ৰ পৰা স্নাতক ডিগ্ৰী লাভ কৰে। ১৯৫৩ চনত তেওঁ একেখন বিশ্ববিদ্যালয়ত ডক্টৰেট ডিগ্ৰীৰ বাবে থেছিছ জমা কৰে। শিক্ষা সমাপ্ত কৰি তেওঁ লেইনগ্ৰেড বিশ্ববিদ্যালয় আৰু ষ্টেকলভ প্ৰতিষ্ঠানত অধ্যাপনা কৰিছিল। পিছলৈ তেওঁ ছেন্ট পিটাৰ্ছবাৰ্গ বিশ্ববিদ্যালয়ত অধ্যাপক হিচাপে নিযুক্তি লাভ কৰে। তেওঁ অৱকলন গণিতৰ আংশিক অৱকলনীয় সমীকৰণৰ উন্নতি সাধন কৰিছিল। ইয়াৰ সহায়ত তেওঁ তৰল গতিবিজ্ঞান আৰু হিলবাৰ্টৰ ১৯তম সমস্যা সমাধান কৰিছিল। ইয়াৰ লগতে তেওঁ প্ৰথম বাৰৰ বাবে সসীম পাৰ্থক্য পদ্ধতিৰ অভিসাৰীতা প্ৰকাশ কৰা নেভিয়াৰ-ষ্টক সমীকৰণৰ প্ৰমাণ কৰিছিল। ১৯৫৪ চনত তেওঁ গণিতৰ ক্ষেত্ৰলৈ আগবঢ়োৱা অসামান্য অৱদানৰ বাবে প্ৰতি ৪ বছৰৰ মূৰে মূৰে চল্লিশৰ অনুৰ্ধৰ গণিতজ্ঞসকলৰ মাজৰ গণিতজ্ঞলৈ আগবঢ়োৱা ফিল্ডছ মেডেলৰ বাবে মনোনীত হৈছিল, কিন্তু তেওঁ এই বঁটা লাভ নকৰিলে।

২০০৪ চনৰ ১২ জানুৱাৰী তাৰিখে ৰাছিয়াৰ ছেন্ট পিটাৰ্ছবাৰ্গত ৮১ বছৰ বয়সত তেওঁ মৃত্যুবৰণ কৰে।

## বঁটা আৰু সন্মান
গণিতৰ ক্ষেত্ৰখনলৈ অল্গা লেডিজেংস্কায়ায়ে আগবঢ়োৱা অৱদানৰ স্বীকৃতি স্বৰূপে ২০০২ চনত লমন'চভ সোণৰ পদক প্ৰদান কৰা হৈছিল। ১৯৫৪ চনত তেওঁ ফিল্ডছ মেডেলৰ বাবে মনোনীত হৈছিল যদিও তেওঁ এই বঁটা লাভ কৰিব নোৱাৰিলে। 

২০১৯ চনৰ ৭ মাৰ্চ তাৰিখে অল্গা লেডিজেংস্কায়াৰ ৯৭তম জন্মবাৰ্ষিকী উপলক্ষে গুগলে তেওঁৰ সন্মানত এক ডুডুল জাৰী কৰে।  ইয়াৰ লগতে গুগলে এক বাৰ্তা, "আজিৰ ডুডুলে অল্গা লেডিজেংস্কায়াৰ জন্মদিন উদযাপন কৰিছে, এগৰাকী ৰাছিয়ান গণিতজ্ঞ যিয়ে নিজৰ ব্যক্তিগত দুখ-দুৰ্দশাক জয় কৰি আমাৰ প্ৰজন্মৰ এগৰাকী আটাটাইটকৈ প্ৰভাৱশালী চিন্তাবিদত পৰিগণিত হৈছিল" প্ৰদৰ্শিত কৰিছিল।
## গ্ৰন্থৰাজি
*.
*.
*.
* (Translated by Jack Lohwater).
*

## তথ্য উৎস

শ্ৰেণী:গণিতজ্ঞ
শ্ৰেণী:ৰাছিয়াৰ ব্যক্তি
শ্ৰেণী:মৃত ব্যক্তি
বিনেশ ফোগাট

**বিনেশ ফোগাট** (জন্ম ২৫ আগষ্ট ১৯৯৪) এগৰাকী ভাৰতীয় মহিলা মল্লযোদ্ধা। গীতা ফোগাট আৰু ববিতা কুমাৰীৰ দৰে সফল আন্তঃৰাষ্ট্ৰীয় মল্লযোদ্ধা তেওঁৰ সম্বন্ধীয় ভগ্নী। এই দুই ভগ্নীয়ে কমনৱেলথ পদক লাভ কৰিছে।

বিনেশ ফোগাট কমনৱেলথ আৰু এছিয়ান গেমছ উভয়তে স্বৰ্ণপদক অৰ্জন কৰা প্ৰথমগৰাকী ভাৰতীয় মহিলা মল্লযোদ্ধা।

## ব্যক্তিগত জীৱন আৰু পৰিয়াল
এটা হিন্দু জাত সম্প্ৰদায়ৰ পৰিয়ালত জন্ম হোৱা বিনেশ হৈছে মল্লযোদ্ধা মহাবীৰ সিং ফোগাটৰ সৰু ভাই ৰাজপালৰ জীয়ৰী। তেওঁ গীতা ফোগাট আৰু ববিতা কুমাৰীৰ দৰে আন্তঃৰাষ্ট্ৰীয় পৰ্য্যায়ৰ মল্লযোদ্ধাৰ সম্পৰ্কীয় ভগ্নী। এই দুই ভগ্নীয়েও কমনৱেলথ্ গেমছৰ ৫৫ কেজি শাখাত স্বৰ্ণপদক লাভ কৰিছিল।

বিনেশ আৰু তেওঁৰ দুই সম্পৰ্কীয় ভনীক প্ৰতিযোগিতামূলক মল্লযুদ্ধৰ ক্ষেত্ৰখনলৈ আনিবলৈ দেউতাক আৰু তেওঁৰ ভায়েক যথেষ্ট চাপ আৰু প্ৰত্যাহ্বানৰ সন্মুখীন হৈছিল। বিশেষকৈ হাৰিয়ানাৰ নিজৰ গাঁওবাসীয়ে এইক্ষেত্ৰত বিৰোধ কৰি আহিছিল। তেওঁলোকে নিজ সম্প্ৰদায়ৰ নীতি-আদৰ্শক বিসৰ্জন দিয়াৰ অভিযোগ অনা হৈছিল। তেওঁৰ আন এগৰাকী সম্পৰ্কীয় ভগ্নী ৰিতু ফোগাটো এগৰাকী আন্তঃৰাষ্ট্ৰীয় পৰ্য্যায়ৰ মল্লযোদ্ধা। ৰিতুই ২০১৬ বৰ্ষৰ কমনৱেলথ ৰেষ্টলিং চেম্পিয়নশ্বিপত এটা স্বৰ্ণপদক জিকিবলৈ সক্ষম হৈছিল।

২০১৮ চনৰ ১৩ ডিচেম্বৰত দীৰ্ঘদিনৰ বয়ফ্ৰে'ণ্ড আৰু সহযোগী মল্লযোদ্ধা সোমবীৰ ৰাথীৰ সৈতে বিনেশ বিবাহপাশত আৱদ্ধ হয়। জিন্দ জিলাৰ বাখটা খেৰা গাঁৱৰ বাসিন্দা সোমবীৰ ৰাষ্ট্ৰীয় চেম্পিয়নশ্বিপত দুবাৰকৈ স্বৰ্ণপদক বিজয়ী খেলুৱৈ। ২০১১ চনৰ পৰাই দুয়োৱে ইজনে আনজনক জানিছিল। ভাৰতীয় ৰে'লবিভাগত কাম কৰাৰ সময়ত দুয়ো প্ৰথম চিনাকি হৈছিল আৰু পিছলৈ দুয়োৰে মাজত প্ৰেমৰ সূত্ৰপাত হৈছিল।

## কেৰিয়াৰ
### এছিয়ান ৰেষ্টলিং চেম্পিয়নশ্বিপ ২০১৩
২০১৩ চনত ভাৰতৰ নতুন দিল্লীত অনুষ্ঠিত এছিয়ান ৰেষ্টলিং চেম্পিয়নশ্বিপত মহিলাৰ ৫২ কেজি ফ্ৰিষ্টাইল শাখাত বিনেশ ফোগাটে ব্ৰঞ্জৰ পদক লাভ কৰে। এই খেলখনত ফোগাটে থাইলেণ্ডৰ কেও শ্ৰীপ্ৰাপাক ৩-০ ব্যৱধানত পৰাস্ত কৰে।

প্ৰথম ৰাউণ্ডত তেওঁ জাপানৰ নানামি ইৰিক ৩:১ ত পৰাস্ত কৰিছিল। ইয়াৰ পিছত কোৱাটাৰ ফাইনেলত ফোগাট কাজাখস্তানৰ তাত্যানা আমানঝ'লৰ হাতত ১:৩ ব্যৱধানত পৰাজিত হৈছিল।

### কমনৱেলথ্ গেমছ্ ২০১৪
২০১৪ চনত গ্লাছগ'ত অনুষ্ঠিত কমনৱেলথ্ গেমছত মহিলাৰ ফ্ৰিষ্টাইল ৪৮ কেজি শাখাত ফোগাটে ভাৰতক প্ৰতিনিধিত্ব কৰিছিল আৰু স্বৰ্ণপদক জয় কৰিছিল।
### এছিয়ান গেমছ্ ২০১৪
২০১৪ চনত দক্ষিণ কোৰিয়াৰ ইঞ্চিয়নত অনুষ্ঠিত এছিয়ান গেমছত মহিলাৰ ফ্ৰিষ্টাইল ৪৮ কেজি শাখাত বিনেশ ফোগাটে ব্ৰঞ্জৰ পদক লাভ কৰিছিল।
### গ'ল্ড কোষ্ট কমনৱেলথ্ গেমছ্ ২০১৮
বিনেশ ফোগাটে ২০১৮ বৰ্ষত গ'ল্ড কোষ্টত অনুষ্ঠিত কমনৱেলথ্ গেমছত মহিলাৰ ৫০ কেজি ফ্ৰিষ্টাইল ৰেষ্টলিঙত স্বৰ্ণপদক লাভ কৰে।
### এছিয়ান গেমছ্ ২০১৮
২০১৮ বৰ্ষৰ এছিয়ান গেমছত বিনেশ ফোগাটে স্বৰ্ণপদক লাভ কৰে আৰু এছিয়ান গেমছত স্বৰ্ণপদক লাভ কৰা প্ৰথম ভাৰতীয় মহিলা মল্লযোদ্ধাৰূপে পৰিগণিত হয়। মহিলাৰ ৫০ কেজি ফ্ৰিষ্টাইল ৰেষ্টলিঙৰ স্বৰ্ণ পদক লাভৰ খেলখনত বিনেশে জাপানৰ য়ুকি ইৰিক পৰাস্ত কৰিছিল।

১৮ ফ্ৰেব্ৰুৱাৰী, ২০১৯ত অনুষ্ঠিত হোৱা লৰিয়াছ ৱৰ্ল্ড স্প'ৰ্টছ্ এৱাৰ্ডছৰ বাবে মনোনীত ফোগাট প্ৰথমগৰাকী ভাৰতীয় এথলিট।

## বঁটা-বাহন
* ২০১৬ বৰ্ষৰ অৰ্জুন বঁটা বিজয়ী
* "ষ্প'ৰ্টছ্ অথৰিটী অৱ্ ইণ্ডিয়া"ৰ দ্বাৰা ২০১৮ বৰ্ষৰ পদ্মশ্ৰী সন্মানৰ বাবে মনোনয়ন।
* ২০২০ বৰ্ষৰ ৰাজীৱ গান্ধী খেলৰত্ন বঁটা বিজয়ী

## তথ্যসূত্ৰ

শ্ৰেণী:ভাৰতৰ ব্যক্তি
শ্ৰেণী:ভাৰতৰ মল্লযোদ্ধা
শ্ৰেণী:অৰ্জুন বঁটা বিজয়ী
শ্ৰেণী:মেজৰ ধ্যান চান্দ খেলৰত্ন বঁটা বিজয়ী
ৰীতা ফাৰিয়া

**ৰীতা ফাৰিয়া পাৱেল** (; জন্ম ২৩ আগষ্ট ১৯৪৩) এগৰাকী ভাৰতীয় মডেল, সৌন্দৰ্য প্ৰতিযোগিতাৰ বিজয়ী তথা চিকিৎসক। ১৯৪৩ চনৰ ২৩ আগষ্টত ব্ৰিটিছ ভাৰতৰ বোম্বেত এক গোৱান পৰিয়াত ৰীতা ফাৰিয়াৰ জন্ম হৈছিল। তেওঁ ১৯৬৬ চনত মিছ ৱৰ্ল্ড খিতাপ অৰ্জন কৰিছিল। এই খিতাপ লাভ কৰা তেওঁ প্ৰথম গৰাকী এছিয়ান তথা ভাৰতীয়। ইয়াৰ লগতে তেওঁ প্ৰথম চিকিৎসক হিচাপে মিছ ৱৰ্ল্ড খিতাপ বিজয়ী।

## প্ৰাৰম্ভিক জীৱন আৰু শিক্ষা
১৯৪৩ চনৰ ২৩ আগষ্ট তাৰিখে ব্ৰিটিছ ভাৰতৰ অন্তৰ্গত বোম্বেৰ এক গোৱান পৰিয়াত ৰীতা ফাৰিয়াৰ জন্ম হৈছিল। প্ৰাৰম্ভিক শিক্ষা গ্ৰহণ কৰাৰ পিছত তেওঁ মুম্বাইৰ গ্ৰাণ্ট মেডিকেল কলেজ নামভৰ্তি কৰে। গ্ৰাণ্ট মেডিকেল কলেজ আৰু জে.জে. গ্ৰুপ অফ হস্পিটেলৰ পৰা তেওঁ চিকিৎসা বিজ্ঞানৰ স্নাতক ডিগ্ৰী লাভ কৰে। ইয়াত পঢ়ি থাকোঁতেও সহপাঠী সকলৰ উৎসাহত তেওঁ মিছ বোম্বে প্ৰতিযোগিতাত অংশগ্ৰহণ কৰে। পিছলৈ তেওঁ ১৯৬৬ চনত মিছ ৱৰ্ল্ডৰ খিতাপ দখল কৰে। ইয়াৰ পিছত তেওঁলৈ কেইবাটাও ছবিৰ প্ৰস্তাৱ আহিল যদিও তেওঁ সেইবোৰ গ্ৰহণ নকৰি নিজৰ পঢ়াশুনা জাৰি ৰাখে। পিছলৈ তেওঁ লণ্ডনৰ কিংছ কলেজতো চিকিৎসা বিজ্ঞানৰ শিক্ষা গ্ৰহণ কৰিছিল।

## কৰ্মজীৱন
তেওঁ মিছ বোম্বেৰ খিতাপ দখল কৰাৰ পিছত ১৯৬৬ চনত "ইভ'ছ ৱিকলী মিছ ইণ্ডিয়া"ৰ খিতাপ দখল কৰে। ইয়াৰ পিছত তেওঁ মিছ ৱৰ্ল্ড ১৯৬৬ লৈ ভাৰতক প্ৰতিনিধিত্ব কৰিবলৈ সুযোগ লাভ কৰে। তেওঁ মিছ ৱৰ্ল্ড প্ৰতিযোগিতাত "শ্ৰেষ্ঠ সাঁতোৰৰ সাজ" আৰু শাড়ী পিন্ধাৰ বাবে "শ্ৰেষ্ঠ আবেলিৰ সাজ"ৰ উপ-শিৰোনাম লাভ কৰিছিল। পিছলৈ তেওঁ ৫১ গৰাকী অংশগ্ৰহণকাৰীক হেৰুৱাই মিছ ৱৰ্ল্ড ১৯৬৬ৰ খিতাপ দখল কৰে। ইয়াৰ লগতে তেওঁ মিছ ৱৰ্ল্ডৰ খিতাপ দখল কৰা প্ৰথম গৰাকী এছিয়ান তথা ভাৰতীয় হিচাপে পৰিগণিত হয়।

তেওঁ মিছ ৱৰ্ল্ড হিচাপে এবছৰ পাৰ কৰাৰ পিছত তেওঁলৈ কেইবাখনো চলচ্চিত্ৰত অভিনয় বাবে প্ৰস্তাৱ আহিছিল। কিন্তু ৰীতায়ে সকলো চলচ্চিত্ৰ আৰু মডেলিঙৰ সুযোগ নস্যাৎ কৰে। তাৰ পৰিৱৰ্তে তেওঁ চিকিৎসা শাস্ত্ৰৰ পঢ়াশুনাৰ প্ৰতি মনোনিবেশ কৰে। তেওঁ মুম্বাইৰ গ্ৰাণ্ট মেডিকেল কলেজ আৰু জে.জে. গ্ৰুপ অফ হস্পিটেলৰ পৰা তেওঁ চিকিৎসা বিজ্ঞানৰ স্নাতক ডিগ্ৰী লাভ কৰে। তাৰপিছত তেওঁ লণ্ডনলৈ যায়। তাত তেওঁ কিংছ কলেজত চিকিৎসা বিজ্ঞানৰ শিক্ষা গ্ৰহণ কৰে। ১৯৭১ চনত তেওঁ তেওঁৰ শিক্ষক ডাঃ ডেভিড পাৱেলৰ সৈতে বিবাহপাশত আবদ্ধ হয়। ১৯৭৩ চনত তেওঁলোকে ডাব্লিনলৈ উঠি যায় আৰু ৰীতায়ে তাত চিকিৎসাৰ অনুশীলন আৰম্ভ কৰে।

১৯৯৮ চনত ফেমিনা মিছ ইণ্ডিয়াত তেওঁ বিচাৰক হিচাপে যোগ দিছিল। ইয়াৰ লগতে তেওঁ কেইবাবাৰো মিছ ৱৰ্ল্ডৰ বিচাৰকক আসন শুৱনি কৰিছিল।
## ব্যক্তিগত জীৱন
তেওঁ পৰিয়ালৰ সৈতে আয়াৰলেণ্ডৰ ৰাজধানী ডাব্লিনত বাস কৰে। তেওঁ ৰ স্বামী ডাঃ ডেভিড পাৱেল এগৰাকী বিখ্যাত আন্তঃস্ৰাবী গ্ৰন্থিৰ বিশেষজ্ঞ। ১৯৭১ চনত তেওঁলোকৰ বিবাহ সম্পন্ন হৈছিল। তেওঁলোকৰ ডেইৰড্ৰে আৰু এন মেৰী নামৰ দুগৰাকী সন্তান আছে। ইয়াৰ লগতে পেট্ৰিক, কৰ্মেক, ডেভিড, মাৰীয়া আৰু জনী নামেৰে পাঁচগৰাকী নাতি-নাতিনী আছে।

## তথ্য উৎস

## বাহ্যিক সংযোগ
*১৯৬০-৬৯ চনৰ সৌন্দৰ্য প্ৰতিযোগিতাত বিজয়ীসকল
*মিছ ৱৰ্ল্ড

শ্ৰেণী:ভাৰতৰ ব্যক্তি
শ্ৰেণী:চিকিৎসাবিদ
শ্ৰেণী:সৌন্দৰ্য প্ৰতিযোগী
শ্ৰেণী:বিংশ শতিকাৰ ভাৰতীয় মহিলা বিজ্ঞানী
১০ মাৰ্চ

**১০ মাৰ্চ**  দিনটো গ্ৰেগৰিয়ান বৰ্ষপঞ্জী অনুসাৰে বছৰৰ ৬৯তম দিন। বছৰটো শেষ হ’বলৈ এই দিনৰ পৰা মুঠ ২৯৬টা দিন (অধিবৰ্ষত ২৯৭ দিন) বাকী থাকে। এইদিনটোত ঘটা কেইটামান উল্লেখযোগ্য ঘটনা-

## ঘটনাৱলী
* ১৯২২ - ৰাজদ্ৰোহৰ অপৰাধত মহাত্মা গান্ধীক গ্ৰেপ্তাৰ কৰা হয় আৰু ৬ বছৰৰ বাবে কাৰদণ্ড দিয়া হয়।
* ১৯৩৫ - প্ৰথম অসমীয়া চলচ্চিত্ৰ জয়মতী (১৯৩৫ চলচ্চিত্ৰ) মুক্তি দিয়া হৈছিল।

## জন্ম
* ১৯৩২ - উডুপী ৰামচন্দ্ৰ ৰাও, ভাৰতীয় মহাকাশ বিজ্ঞানী তথা ইছৰোৰ প্ৰাক্তন মুৰব্বী।
* ১৯৫৩ চনৰ আজিৰ দিনটোতে অসমীয়া ভাষাৰ ঔপন্যাসিক ফণীন্দ্ৰ কুমাৰ দেৱচৌধুৰীৰ জন্ম হৈছিল।
* ১৯৪৫ - মাধৱৰাও সিন্ধিয়া, ভাৰতীয় ৰাজনীতিবিদ।
* ১৯৫৭ - ওছামা বিন লাডেন, চৌডি আৰৱৰ সন্ত্ৰাসবাদী।
* ১৯৫৭ - থানু পদ্মনাভন, ভাৰতীয় তাত্ত্বিক পদাৰ্থবিজ্ঞানী আৰু ব্ৰহ্মাণ্ডতত্ত্ববিদ। (মৃত্যু: ১৭ ছেপ্টেম্বৰ, ২০২১)
* ১৯৮১ - ৱাজিদ খান, ভাৰতীয় চিত্ৰশিল্পী।
* ১৯৯৬ - প্ৰিয়ংকা গোস্বামী, ভাৰতীয় খেলুৱৈ।

## মৃত্যু
* ১৮৯৭ - সাৱিত্ৰীবাই ফুলে, ভাৰতীয় সমাজ সংস্কাৰক আৰু কবি।
* ২০০৯ - সবিতা বেহেন, ভাৰতীয় ৰাজনীতিবিদ আৰু শিক্ষাবিদ।

## দিৱস
* মাৰিঅ’ দিৱস
* তিব্বতীৰ উত্থান দিৱস (তিব্বত)
* ৰাষ্ট্ৰীয় মহিলা আৰু ছোৱালীৰ এইসআইভি/এইডছ সজাগতা দিৱস (যুক্তৰাষ্ট্ৰ)
* পুৰুষ দিৱস (পোলেণ্ড)

## বাহ্যিক সংযোগ

* বিবিচি: এই দিনত 
----

শ্ৰেণী:মাৰ্চ
শ্ৰেণী:ইংৰাজী বৰ্ষপঞ্জীৰ দিন
সৌম্যা স্বামীনাথন

**সৌম্যা স্বামীনাথন** (, জন্ম: ২ মে' ১৯৫৯) এগৰাকী ভাৰতীয় শিশুৰোগ বিশেষজ্ঞ চিকিৎসক আৰু যক্ষ্মা ৰোগৰ বিজ্ঞানী। ২০১৭ চনৰ ৩ অক্টোবৰ তাৰিখে তেওঁ বিশ্ব স্বাস্থ্য সংস্থাৰ কাৰ্যসূচী সমূহৰ উপসঞ্চালক পদত নিযুক্তি লাভ কৰে। ২০১৯ চনত ৭ মাৰ্চ তাৰিখে তেওঁ বিশ্ব স্বাস্থ্য সন্থাৰ মুখ্য বিজ্ঞানী পদত অধিষ্ঠিত হয়। এই স্থান লাভ কৰা তেওঁ প্ৰথম গৰাকী ভাৰতীয়।  ইয়াৰ আগতে তেওঁ ভাৰত চৰকাৰৰ স্বাস্থ্য আৰু পৰিয়াল কল্যাণ মন্ত্ৰণালয়ৰ সচিব হিচাপে কাৰ্যনিৰ্বাহ কৰিছিল। তেওঁ ভাৰতীয় চিকিৎসা গৱেষণা পৰিষদৰ সঞ্চালক প্ৰধান হিচাপেও কাৰ্যনিৰ্বাহ কৰিছিল। তেওঁ ভাৰতত সেউজ বিপ্লৱৰ জনক এম. এছ. স্বামীনাথনৰ দুহিতা।

## শিক্ষা
সৌম্যা স্বামীনাথনে পুনেৰ আৰ্মড ফৰ্্চেছ মেডিকেল কলেজৰ পৰা চিকিৎসা বিজ্ঞানৰ স্নাতক ডিগ্ৰী লাভ কৰিছিল। তাৰপিছত তেওঁ নতুন দিল্লীৰ অখিল ভাৰতীয় আয়ুৰ্বিজ্ঞান প্ৰতিষ্ঠানৰৰ পৰা ডক্টৰ অফ মেডিচিন ডিগ্ৰী লাভ কৰে। ইয়াৰ লগতে তেওঁ নেছনেল বৰ্ড অফ এক্সামিনেচনৰ ডিপ্লোমেট অফ নেছনেল বৰ্ড। ইয়াৰ পিছত তেওঁ আমেৰিকা যুক্তৰাষ্ট্ৰলৈ যায়। তাত তেওঁ লছ এঞ্জেলেছৰ ইউনিভাৰ্চিটি অফ ছাউথৰ্ন কেলিফোৰ্নিয়াৰ কেক স্কুলৰ অন্তৰ্গত চিল্ডৰেনছ হস্পিটেলত পিডিয়াট্ৰিক পুলমনলজি বিষয়ত পোষ্ট ডক্টৰেল মেডিকেল ফেল'শ্বিপ লাভ কৰিছিল। তেওঁ এগৰাকী শিশুৰ শ্বাসতন্ত্ৰ বিষয়ক ৰোগৰ বিশেষজ্ঞ।
## ব্যক্তিগত জীৱন
সৌম্যা স্বামীনাথন ভাৰতত সেউজ বিপ্লৱৰ জনক এম. এছ. স্বামীনাথন আৰু শিক্ষাবিদ মীনা স্বামীনাথনৰ দুহিতা। তেওঁৰ দুগৰাকী ভনীয়েক আছে। তাৰে এগৰাকী মধুৰা স্বামীনাথন কলকাতাৰ ভাৰতীয় পৰিসংখ্যা প্ৰতিষ্ঠানৰ অৰ্থনীতি বিভাগৰ অধ্যাপক আৰু ভনীয়েক নৃত্য স্বামীনাথন ইষ্ট এঞ্জেলিয়া বিশ্ববিদ্যালয়ৰ "জেণ্ডাৰ এনালাইছিল" বিষয়ৰ জ্যেষ্ঠ প্ৰবক্তা।

## বঁটা আৰু সন্মান
সৌম্যা স্বামীনাথনে বহুতো ৰাষ্ট্ৰীয় আৰু আন্তঃৰাষ্ট্ৰীয় বঁটা লাভ কৰিবলৈ সক্ষম হৈছে। ১৯৯৯ চনত তেওঁ নৱম ৰাষ্ট্ৰীয় শিশু শ্বাসতন্ত্ৰ অধিবেশনত তেওঁ শ্ৰেষ্ঠ গৱেষণা পত্ৰৰ বাবে ডাঃ কেয়া লাহিৰী সোণৰ পদক লাভ কৰিছিল। ২০০৮ চনত তেওঁ ভাৰতীয় চিকিৎসা গৱেষণা পৰিষদৰ ক্ষণিকা অৰাচন বঁটা লাভ কৰিছিল। ২০০৯ চনত তেওঁ আন্তৰ্জাতিক যক্ষ্মা আৰু হাওঁফাওঁৰ ৰোগৰ বিৰুদ্ধে সংঘৰ এইছআইভি শাখাৰ উপ-সভাপতি নিৰ্বাচিত হৈছিল। ২০১১ চনত তেওঁ ইণ্ডিয়ান একাডেমী অফ পিডিয়াট্ৰিক্সৰ ফেল' নিৰ্বাচিত হৈছিল। একেবছৰে তেওঁ ইণ্ডিয়ান এছচিয়েছন অফ এপ্লাইড মাইক্ৰবায়লজিষ্টৰ জীৱনজোৰা সাধনা বঁটা লাভ কৰিছিল। ২০১২ চনত তেওঁ তামিলনাডু চৰকাৰৰ বিজ্ঞান আৰু প্ৰযুক্তিবিদ্যা বঁটা লাভ কৰিছিল। একেবছৰে তেওঁ ভাৰতৰ নেছনেল একাডেমী অফ চাইন্সৰ ফেল' নিৰ্বাচিত হয়। ২০১৩ চনত তেওঁ বেংগালুৰুৰ ইণ্ডিয়ান একাডেমী অফ চাইন্সৰ ফেল' আৰু ২০১৬ চনত নাইপাৰৰ অষ্ট্ৰযেনেকা গৱেষণা বঁটা লাভ কৰিছিল।
## তথ্য উৎস

## বাহ্যিক সংযোগ

শ্ৰেণী:ভাৰতৰ ব্যক্তি
শ্ৰেণী:ভাৰতীয় বিজ্ঞানী
শ্ৰেণী:চিকিৎসাবিদ
১১ মাৰ্চ

**১১ মাৰ্চ**  দিনটো গ্ৰেগৰিয়ান বৰ্ষপঞ্জী অনুসাৰে বছৰৰ ৭০তম দিন। বছৰটো শেষ হ’বলৈ এই দিনৰ পৰা মুঠ ২৯৫টা দিন (অধিবৰ্ষত ২৯৬ দিন) বাকী থাকে। এইদিনটোত ঘটা কেইটামান উল্লেখযোগ্য ঘটনা-

## জন্ম
* ১৯১৫ - বিজয় হাজাৰে, ভাৰতীয় ক্ৰিকেটাৰ।
* ১৯২৭ - বিশ্বনাথন শান্তা, ভাৰতীয় কৰ্কট ৰোগ বিশেষজ্ঞ।

## মৃত্যু
* ২২২ - এলাগাবোলাছ, ৰোমান সম্ৰাট।
* ১৯৩৯ - বানী বসু, ভাৰতীয় সাহিত্যিক।
* ১৯৫৫ - আলেকজেণ্ডাৰ ফ্লেমিং, স্কটলেণ্ডৰ জীৱ বিজ্ঞাৱী 
* ১৯৬৩ - মহম্মদ নিছাৰ, ব্ৰিটিছ শাসিত ভাৰত আৰু পাকিস্তানৰ ক্ৰিকেটাৰ।
* ১৮৬৯ - ভ্লাডিমিৰ অডয়েভেস্কি, ৰাছিয়ান দাৰ্শনিক।
* ২০০৮ - পদ্ম বৰকটকী, অসমীয়া সাহিত্যিক তথা সাংবাদিক।

## দিৱস
* বিশ্ব প্লাম্বিং দিৱস

## বাহ্যিক সংযোগ

* বিবিচি: এই দিনত
----

শ্ৰেণী:মাৰ্চ
শ্ৰেণী:ইংৰাজী বৰ্ষপঞ্জীৰ দিন
নীতা আম্বানী

**নীতা দালাল মুকেশ আম্বানী** (জন্ম ১ নৱেম্বৰ ১৯৬৩) এগৰাকী ভাৰতীয় মহিলা উদ্যমী। তেওঁ ৰিলাইয়েন্স ফাউণ্ডেচনৰ প্ৰতিষ্ঠাপক আৰু বৰ্তমান অধ্যক্ষ। ইয়াৰ লগতে তেওঁ ৰিলাইয়েন্স ইণ্ডাষ্ট্ৰীছৰ অ-কাৰ্যবাহী সঞ্চালক। তেওঁৰ স্বামী মুকেশ আম্বাণী ৰিলাইয়েন্স ইণ্ডাষ্ট্ৰীছৰ অধ্যক্ষ আৰু প্ৰবন্ধ সঞ্চালক। তেওঁলোকৰ পৰিয়ালৰ মুঠ সম্পত্তিৰ পৰিমাণ প্ৰায় ৪০ মিলিয়ন আমেৰিকান ডলাৰতকৈ বেছি আৰু ভাৰতৰ আটাইতকৈ ধনী পৰিয়ালৰ অন্যতম। নীতা আম্বানী এগৰাকী কলা সংগ্ৰাহক আৰু ইণ্ডিয়ান প্ৰিমিয়াৰ লীগৰ মুম্বাই ইণ্ডিয়ানছ ক্ৰিকেট দলৰ গৰাকী। তেওঁ ধীৰুভাই আম্বানী আন্তঃৰাষ্ট্ৰীয় স্কুলৰ প্ৰতিষ্ঠাপক আৰু বৰ্তমান সঞ্চালক। 

২০১৬ চনত তেওঁ "ইণ্ডিয়া টুডে"ৰ *দা ফিফটি হাই এণ্ড মাইটি ইণ্ডিয়ানছ* তালিকাত স্থান লাভ কৰিছিল। একে বছৰে ফৰ্বছে তেওঁক *দা মষ্ট ইনফ্লুয়েন্সীয়েল ৱমেন বিজনেছ লিডাৰছ ইন এছিয়া*ৰ তালিকাত ৰাখে। নীতা আম্বাণী আন্তৰ্জাতিক অলিম্পিক সমিতি বৰ্তমান সদস্য। তেওঁ আন্তৰ্জাতিক অলিম্পিক সমিতিৰ প্ৰথম ভাৰতীয় মহিলা সদস্য।
## প্ৰাৰম্ভিক জীৱন
১৯৬৩ চনৰ ১ নৱেম্বৰ তাৰিখে মুম্বাইৰ এক মধ্যবিত্ত গুজৰাটী পৰিয়ালত নীতা আম্বানীৰ জন্ম হৈছিল। তেওঁৰ পিতৃ ৰবীন্দ্ৰভাই দালাল আৰু মাতৃ পূৰ্ণিমা দালাল। নাৰ্চী মঞ্জি কলেজ অফ কমাৰ্চ এণ্ড ইকনমিক্সত বাণিজ্য শাখাৰ স্নাতক ডিগ্ৰী লাভ কৰে। তেওঁ সৰুৰে পৰা ভাৰতনাট্যম শিকিছিল আৰু পিছলৈ এগৰাকী পেছাদাৰী ভাৰতনাট্যম নৃত্যবিদত পৰিগণিত হৈছিল। 
## ব্যক্তিগত জীৱন
নীতা ৰবীন্দ্ৰভাই দালাল আৰু পূৰ্ণিমা দালালৰ দুহিতা। তেওঁৰ ভগ্নী মমতা দালাল এগৰাকী শিক্ষয়িত্ৰী। তেওঁৰ মুম্বাইৰ উপকণ্ঠ অঞ্চলৰ মধ্যবিত্ত পৰিয়ালত ডাঙৰ-দীঘল হৈছিল। তেওঁ এগৰাকী ভাৰত নাট্যম নৃত্যশিল্পী। তেওঁ শিক্ষয়িত্ৰী হিচাপে কাম কৰি থাকোঁতে মুকেশ আম্বানীক লগ পাইছিল। তেওঁলোক ১৯৮৫ চনত বিবাহপাশত আবদ্ধ হয়। তেওঁ বিয়াৰ পিছতো কিছু বছৰ শিক্ষয়িত্ৰী হিচাপে কৰ্মৰত আছিল।

তেওঁলোকৰ দুজন পুত্ৰ আৰু এগৰাকী কন্যা সন্তান আছে। আকাশ আৰু ঈশা আৰু কনিষ্ঠ অনন্ত আম্বানী। আকাশ আম্বানীয়ে ব্ৰাউন বিশ্ববিদ্যালয়ৰ পৰা শিক্ষা গ্ৰহণ কৰি বৰ্তমান ৰিলাইয়েন্স জিঅ' ইনফ'কমৰ চীফ অফ ষ্ট্ৰেটেজি পদত অধিষ্ঠিত হৈ আছে। ঈশা আম্বানীয়ে য়েল বিশ্ববিদ্যালয়ৰপৰা মনস্তত্ত্ব বিজ্ঞানৰ স্নাতক ডিগ্ৰী লাভ কৰি বৰ্তমান ৰিলাইয়েন্স জিঅ' ইনফ'কম আৰু ৰিলাইয়েন্স ৰিটেইলৰ সঞ্চালক হিচাপে কাৰ্যনিৰ্বাহ কৰি আছে। 
## বঁটা আৰু সন্মান
তৃণমুল পৰ্যায়লৈ ক্ৰীড়াৰ প্ৰচাৰ আৰু প্ৰসাৰৰ উদ্দেশ্যে নীতা আম্বানীয়ে আগবঢ়োৱা অৱদানৰ স্বীকৃতি হিচাপে তেওঁক ভাৰত চৰকাৰে 'ৰাষ্ট্ৰীয় খেল প্ৰয়োৎসহন বঁটা ২০১৭' প্ৰদান কৰে। এই বঁটা তেওঁ ৰিলাইয়েন্স ফাউণ্ডেচনৰ অধ্যক্ষ হিচাপে ভাৰতৰ ৰাষ্ট্ৰপতি ৰাম নাথ কোৱিন্দৰ পৰা গ্ৰহণ কৰিছিল। তেওঁ টাইমছ অফ ইণ্ডিয়া বাতৰি কাকতৰ ভাৰতীয় ক্ৰীড়াৰ শ্ৰেষ্ঠ ব্যৱসায়ী সহযোগীৰ বঁটা লাভ কৰিছিল।২০১৬ চনত তেওঁ "ইণ্ডিয়া টুডে"ৰ *দা ফিফটি হাই এণ্ড মাইটি ইণ্ডিয়ানছ* তালিকাত স্থান লাভ কৰিছিল। একে বছৰতে ফৰ্বছে তেওঁক *দা মষ্ট ইনফ্লুয়েন্সীয়েল ৱমেন বিজনেছ লিডাৰছ ইন এছিয়া*ৰ তালিকাত ৰাখে। নীতা আম্বাণী আন্তৰ্জাতিক অলিম্পিক সমিতি বৰ্তমান সদস্য। তেওঁ আন্তৰ্জাতিক অলিম্পিক সমিতিৰ প্ৰথম ভাৰতীয় মহিলা সদস্য।

## তথ্য উৎস

## বাহ্যিক সংযোগ
* 
* ৰিলাইয়েন্স ফাউণ্ডেচনৰ ৱেবচাইট 

শ্ৰেণী:ভাৰতৰ ব্যক্তি
শ্ৰেণী:ভাৰতৰ ব্যৱসায়ী
সাংখ্য দৰ্শন

**সাংখ্য দৰ্শন** হিন্দু দৰ্শনৰ ৬ আস্তিক ধাৰাৰ অন্যতম। ই যোগ ধাৰাৰ নিকটৱৰ্তী আৰু আন আন হিন্দু দাৰ্শনিক ধাৰাতো প্ৰভাৱ বিস্তাৰ কৰিছে। সাংখ্য দৰ্শনত জ্ঞানতত্ত্বগতভাৱে ৬ প্ৰমাণক মান্যতা প্ৰদান কৰা হয়। এই ৬ প্ৰমাণ অবিহনে কোনো বাক্যকে সত্য গণ্য কৰা নহয়। এই ৬ প্ৰমাণৰ অন্যতম প্ৰত্যক্ষ, অনুমান আৰু শব্দ। এই দৰ্শন কেতিয়াবা যুক্তিবাদী দৰ্শনো আখ্যা দিয়া হয় যিহেতু যুক্তি-তৰ্ক এই দাৰ্শনিক ধাৰাত অতিকৈ গুৰুত্বপূৰ্ণ।

## পুৰুষ আৰু প্ৰকৃতি
সাংখ্য দৰ্শন দ্বৈতবাদী। এই দৰ্শনত ব্ৰহ্মাণ্ড দুই পৃথক বাস্তৱতাৰে গঠিত, পুৰুষ (চেতনা) আৰু প্ৰকৃতি। জীৱ সেই অৱস্থা য'ত পুৰুষ কোনো ৰূপত প্ৰকৃতিৰে বান্ধ খাই থাকে। এই মিশ্ৰণেই বুদ্ধি আৰু অহংকাৰক জন্ম দিয়ে। ব্ৰহ্মাণ্ড পুৰুষ আৰু প্ৰকৃতিৰ ভিন ভিন ধৰণৰ সংলগ্নকৰণৰ গোট। ভাৰসাম্য নথকা অৱস্থাত কোনো এক তত্ত্ব আনতকৈ অধিক প্ৰভাৱশালী হয়, যিয়ে বান্ধোনৰ সৃষ্টি কৰে,বিশেষকৈ মনৰ। এই বান্ধোনৰ অন্তই কৈৱল্য।

## ঈশ্বৰৰ অস্তিত্ব
ঈশ্বৰৰ অস্তিত্বক সাংখ্য দৰ্শনত প্ৰত্যক্ষ বা পৰোক্ষ ৰূপত দাবী কৰা নহয়, সাংখ্য দাৰ্শনিকসকলে তেনে কৰাৰ প্ৰয়োজনীয়তা বোধ নকৰে। সাংখ্য দৰ্শনত ঈশ্বৰৰ অন্তিম কাৰণক মান্যতা প্ৰদান কৰা নহয়। যদিও সাংখ্য দৰ্শনত বেদক প্ৰমাণৰ বাবে গ্ৰহণ কৰা হয়, পল ডিউচেনৰ মতে এই দৰ্শনত ঈশ্বৰৰ অস্তিত্বত বিশ্বাস কৰা নহয়। গৱেষকসকলৰ মতে, সাংখ্য আৰু যোগ দৰ্শনৰ এক মূল পাৰ্থক্য ই যে,  যোগত এক "ব্যক্তিগত, পিচে নিষ্ক্ৰিয়, আৰাধ্য" বা "ব্যক্তিগত ঈশ্বৰ"ক মান্যতা প্ৰদান কৰা হয়। পিচে, ৰাধানাথ ফুকনে নিজৰ 'সাংখ্যা কাৰিকা অৱ ঈশ্বৰকৃষ্ণা'ৰ অনুবাদত তৰ্ক আগবঢ়াইছে যে যিয়ে অপ্ৰকটক অচেতন গণ্য কৰে, তেখেতসকলে সাংখ্য দৰ্শনক ঈশ্বৰত অবিশ্বাসী বুলি ভুলকৈ ভাবে। সাংখ্য দৰ্শন, ফুকনৰ মতে যোগৰ দৰেই ঈশ্বৰত বিশ্বাসী।

## গুণ
সাংখ্য দৰ্শন নিজৰ 'গুণ'ৰ ধাৰণাৰ বাবে জনাজাত। এই দৰ্শনত গুণ তিনি প্ৰকাৰৰ, সত্ত্ব- ভাল, প্ৰেম, ঊজ্বলতা আৰু ধনাত্মক্ ৰজস- কাৰ্য, বিশৃংখলতা, ৰাগ আৰু আৱেগ; তমস- আন্ধাৰ, অজ্ঞানতা, ধ্বংস, আলস্য আৰু ঋণাত্মক। এই তিনি গুণেই কোনো বস্তুৰ চৰিত্ৰ আৰু জীৱনত অগ্ৰগতি নিৰ্ণয় কৰে। এই ধাৰণাক ভাৰতীয় দৰ্শনৰ বিভিন্ন ধাৰাত আলোচনা কৰা হৈছে, বিকশিত কৰা হৈছে আৰু সলোৱা হৈছে। সাংখ্য দাৰ্শনিক লেখসমূহে হিন্দু নীতিশাস্ত্ৰৰ কেইবাটাও সূত্ৰৰ বিকাশত প্ৰভাৱ বিস্তাৰ কৰিছে।

## তথ্য সংগ্ৰহ

শ্ৰেণী:দৰ্শন
শ্ৰেণী:হিন্দু ধৰ্ম
শ্ৰেণী:পোখালি
২০১৯ৰ ভাৰতৰ সাধাৰণ নিৰ্বাচন

**২০১৯ৰ ভাৰতৰ সাধাৰণ নিৰ্বাচন** সপ্তদশ লোকসভা গঠন কৰাৰ উদ্দেশ্যে ২০১৯ৰ ১১ এপ্ৰিলৰ পৰা ১৯ মে’লৈ সাতটা স্তৰত অনুষ্ঠিত হয়। ভোটগণনা হয় ২৩ মে’ত।
লোকসভা নিৰ্বাচনৰ লগতে চাৰিখন ৰাজ্য- অন্ধ্ৰপ্ৰদেশ, অৰুণাচল প্ৰদেশ, উৰিষ্যা আৰু চিক্কিমৰ বিধানসভা নিৰ্বাচনো একেলগে অনুষ্ঠিত হয়।

## নিৰ্বাচন সূচী
thumb|নিৰ্বাচনৰ সময়সূচী

## তথ্য উৎস

শ্ৰেণী:ভাৰতৰ সাধাৰণ নিৰ্বাচন
মিৰি জীয়ৰী

***"মিৰি জীয়ৰী"*** ৰজনীকান্ত বৰদলৈ ৰচিত আৰু ১৮৯৪ চনত প্ৰথম প্ৰকাশিত এখন অসমীয়া উপন্যাস। মিচিংসকলক আগতে "মিৰি" বুলি উল্লেখ কৰা হৈছিল। এটা সৰল প্ৰেম কাহিনীক ভিত্তি কৰি লিখা এই উপন্যাসত সেই সময়ৰ মিচিং সমাজৰ কিছুমান পৰম্পৰা আৰু নীতি-নিয়মো বৰ্ণনা কৰা হৈছে।

## কাহিনীৰ সাৰাংশ
মিচিং ডেকা-গাভৰু জঙ্কি আৰু পানেই এই কাহিনীৰ মূল চৰিত্ৰ। শৈশৱ কালৰ খেলাৰ লগৰী দুয়োজন ডাঙৰ হোৱাৰ পাছত প্ৰেমত পৰে আৰু বিয়া পাতিবলৈ মনস্থ কৰে। কিন্তু মাউৰা জঙ্কিক আওকাণ কৰি পানেইৰ মাক-দেউতাকে তাইৰ বিয়া গাঁৱৰে ডেকা কমুদৰ লগত ঠিক কৰে। ইতিমধ্যে জঙ্কি আন এখন গাঁৱত থাকিবলৈ লৈছিল। বিয়াৰ কথা গম পাই জঙ্কিয়ে পানেইক পলুৱাই নিয়ে আৰু হাবিত কিছুদিন কটায়। কিন্তু সিহঁতে ধৰা পৰে আৰু লক্ষীমপুৰৰ কাছাৰীত অপহৰণৰ গোচৰ দিয়া হয়। নিজৰ মাজতে মিট-মাট কৰিব বুলি সকলো ঘৰলৈ আহে। কিন্তু কিছুদিনৰ পাছত পানেইৰ মাক-দেউতাকে তাইক পুনৰ কমুদলৈ জোৰকৈ দিবলৈ সিদ্ধান্ত লয়। এই কথা শুনি পানেই ঘৰৰ পৰা পলায়। সোধ-পোচ কৰাত এইবাৰ জঙ্কিৰ লগত নোযোৱাটো প্ৰমাণ হয়। জঙ্কিয়ে পানেইক বিচাৰি ওলায়। বাটতে তাক পৰ্ব্বতীয়া গাছি মিৰিয়ে ধৰি সিহঁতৰ গাঁৱলৈ লৈ যায় আৰু চাকৰ খাটিবলৈ লগায়। অলপ দিন পাছত এই গাঁৱলৈকে পানেইক মিৰিবোৰে ধৰি আনে। দুইটাই এদিন ৰাতি পলাবলৈ চেষ্টা কৰোঁতে ধৰা পৰে। গাঁৱৰ বিচাৰত সিহঁতক চোৰ বুলি সিদ্ধান্ত দিয়ে আৰু সোৱণশিৰী নৈত পেলাই মৃত্যুদণ্ড বিহা হয়। পানেইৰ মাকে সিহঁতৰ মৃতদেহ দুটা নৈত উপঙি থকা পায় আৰু সকলোৱে নিজৰ কৰ্মৰ অনুতাপ কৰে।

## চৰিত্ৰসমূহ
* পানেই
* জঙ্কি
* নিৰমা (পানেইৰ মাক)
* তামেদ (পানেইৰ দেউতাক)
* কমুদ
* ডালিমী

## তথ্যসূত্ৰ

## বাহ্যিক সংযোগ

শ্ৰেণী:অসমীয়া গ্ৰন্থ
শ্ৰেণী:অসমীয়া উপন্যাস
১৯৬২ৰ ভাৰতৰ সাধাৰণ নিৰ্বাচন

**ভাৰতৰ সাধাৰণ নিৰ্বাচন, ১৯৬২** তৃতীয় লোকসভা গঠনৰ উদ্দেশ্যে ১৯৬২ চনৰ ১৯ ফেব্ৰুৱাৰীৰৰ পৰা ২৫ ফেব্ৰুৱাৰীলৈ অনুষ্ঠিত হৈছিল। পূৰ্বৱৰ্তী নিৰ্বাচনৰ দৰে এইটো নিৰ্বাচনত কোনো লোকসভা সমষ্টিতে দুজনকৈ সাংসদ নিৰ্বাচন কৰা হোৱা নাছিল। এই নিৰ্বাচনটোকে ধৰি পিছলৈ সকলো সাধাৰণ নিৰ্বাচনত এটা সমষ্টিত একোজনকৈ সাংসদ নিৰ্বাচন কৰা পদ্ধতি প্ৰচলিত হৈছিল। ইয়াৰ আগৰ দুটা নিৰ্বাচনত ৯১টাকৈ লোকসভা সমষ্টিত দুজনকৈ সাংসদ নিৰ্বাচন কৰা হৈছিল। ভাৰতৰ ১৮খন ৰাজ্য আৰু কেন্দ্ৰীয় শাসিত অঞ্চলৰ মুঠ ৪৯৪টা সমষ্টিৰ আটাইকেইটাতে ভোটগ্ৰহণ অনুষ্ঠিত হৈছিল।

জৱাহৰলাল নেহৰুৱে তৃতীয় আৰু জীৱনৰ শেষ নিৰ্বাচনটোত আগৰ দুটাৰ দৰে প্ৰভুত বিজয় লাভ কৰিছিল। ভাৰতীয় জাতীয় কংগ্ৰেছে ৪৪.৭% ভোটেৰে ৩৬১খন আসন লাভ কৰিছিল। অৱশ্যে এই সংখ্যা পূৰ্বৱৰ্তী নিৰ্বাচন দুটাৰ তুলনাত সামান্য কম আছিল যদিও লোকসভাৰ ৭০% আসন লাভ কৰিবলৈ সক্ষম হৈছিল। ৯.৯৪ শতাংশ ভোটৰে ২৯খন আসন পাই ভাৰতৰ কমিউনিষ্ট পাৰ্টিয়ে দ্বিতীয় স্থান লাভ কৰিছিল। একে বছৰৰে জবৱাহৰলাল নেহৰুৰ প্ৰধান মন্ত্ৰিত্বত ২ এপ্ৰিলত তৃতীয় লোকসভা গঠন কৰা হৈছিল।

## প্ৰেক্ষাপট
দুটাকৈ সফল কাৰ্যকাল শেষ কৰা নেহৰু চৰকাৰ বিভিন্ন প্ৰত্যাহ্বানৰ সন্মুখীন হ'বলগীয়া হৈছিল। ইতিমধ্যে পাকিস্তান আৰু চীনৰ সৈতে দুখনকৈ যুদ্ধত ভাৰত লিপ্ত হ'বলগীয়া হৈছিল। চীনৰ সৈতে শোচনীয় পৰাজয় বৰণ কৰা নেহৰু চৰকাৰৰ সামৰিক দিশটোৰ দুৰ্বলতাৰ বাবে যথেষ্ট সমালোচিত হৈছিল আৰু যাৰবাবে প্ৰতিৰক্ষা মন্ত্ৰী কৃষ্ণ মেননক অপসাৰণো কৰা হৈছিল। অৰ্থনৈতিক সংকট, নিবনুৱা সমস্যা, টকাৰ অৱমূল্যায়ন, দাৰিদ্ৰ, মিজো বিদ্ৰাহ, দুৰ্ভিক্ষ আদি বিভিন্ন সমস্যাই চৰকাৰখনক জুৰুলা কৰিছিল।

## ফলাফল

### দলগত ফলাফল

## তথ্যসূত্ৰ


শ্ৰেণী:ভাৰতৰ সাধাৰণ নিৰ্বাচন
যোগ দৰ্শন

**যোগ দৰ্শন** ৬ মুখ্য আস্তিক হিন্দু দৰ্শনৰ অন্যতম। প্ৰাচীন, মধ্যযুগীয় আৰু আধুনিক সাহিত্যত ই প্ৰায় কেৱল 'যোগ' শব্দৰে অভিহিত। যোগ দৰ্শন সাংখ্য দৰ্শনৰ সৈতে সম্বন্ধিত। যোগ দৰ্শনৰ নিজক শাৰীৰিক, মানসিক আৰু আধ্যাত্মিকভাৱে উন্নতিৰ দিশে নিয়াৰ অধ্যয়নে আন সকলো ভাৰতীয় দৰ্শনকো প্ৰভাৱিত কৰিছে। পতঞ্জলীৰ ''যোগ সূত্ৰ''সমূহ এই দাৰ্শনিক ধাৰাৰ মূল লেখৰ অন্যতম।

## অধিবিদ্যা আৰু জ্ঞানতত্ত্ব

সাংখ্য দৰ্শনৰ দৰেই যোগ দৰ্শনতো ৬ প্ৰমাণ গ্ৰহণযোগ্য। প্ৰত্যক্ষ, অনুমান আৰু শব্দ এই প্ৰমাণসমূহৰ অন্যতম। যোগ দৰ্শনৰ অধিবিদ্যা সাংখ্য দৰ্শনৰ দৰেই দ্বৈতবাদী। সাংখ্য আৰু যোগ দৰ্শনত ব্ৰহ্মাণ্ড দুই বাস্তৱতাৰে গঠিত- পুৰুষ (চেতনা) আৰু প্ৰকৃতি। জীৱ এনে এক অৱস্থা য'ত পৰুষ কোনো ৰূপত প্ৰকৃতিৰে বান্ধ খাই থাকে, ভিন্ন তত্ত্ব, অনুভৱ, কৰ্ম, মন আদিৰ মিশ্ৰণ ৰূপে। ভাৰসাম্যহীন অৱস্থাত, কোনো এক অংশ আন অংশসমূহতকৈ অধিক প্ৰভাৱশালী হৈ পৰে, এক বান্ধোনৰ সৃষ্টি হয়। এই বান্ধোনৰ অন্তই মোক্ষ।  যোগ দৰ্শনৰ নীতিশাস্ত্ৰ সাংখ্য দৰ্শনৰ গুণৰ ধাৰণাৰ লগতে যম আৰু নিয়মৰ ওপৰত আধাৰিত।

## আন ভাৰতীয় দৰ্শনৰ সৈতে সম্বন্ধ

যোগ দৰ্শন আৰু সম্বন্ধিত ঈশ্বৰহীন সাংখ্য দৰ্শনৰ মাজৰ পাৰ্থক্য ই যে যোগ দৰ্শনত এক "ব্যক্তিগত, কিন্তু নিষ্ক্ৰিয়, আৰাধ্য" বা "ব্যক্তিগত ঈশ্বৰ"ৰ ধাৰণাক স্থান দিয়া হয়। তদুপৰি, সাংখ্য দৰ্শনানুযায়ী, মোক্ষ প্ৰাপ্তিৰ বাবে জ্ঞান পৰ্যাপ্ত, কিন্তু যোগ দৰ্শনানুযায়ী সাংখ্য দৰ্শনে গুৰুত্ব দিয়া জ্ঞানৰ লগতে ব্যৱস্থিত পদ্ধতি আৰু অভ্যাস, বা ব্যক্তিগত পৰীক্ষণৰ সংমিশ্ৰণ মোক্ষ প্ৰাপ্তি‌ৰ পথ। যোগ দৰ্শন আৰু অদ্বৈত বেদান্তৰ মাজতো সামঞ্জস্য দেখা যায়। পিচে যোগ দৰ্শন পৰীক্ষামূলক ৰহস্যবাদহে। অদ্বৈত বেদান্তৰ লগতে আনা আন হিন্দু দৰ্শনেও যোগ দৰ্শনক স্বীকৃতি প্ৰদান কৰে, গ্ৰহণ কৰে আৰু এই দৰ্শনৰ কেইবাটাও শিক্ষাৰ ওপৰত ভিত্তি কৰি অনেক কৰ্ম কৰিছে। 

## উদ্ধৃতি

শ্ৰেণী:দৰ্শন
শ্ৰেণী:হিন্দু ধৰ্ম
১২ মাৰ্চ

**১২ মাৰ্চ**  দিনটো গ্ৰেগৰিয়ান বৰ্ষপঞ্জী অনুসাৰে বছৰৰ ৭১তম দিন। বছৰটো শেষ হ’বলৈ এই দিনৰ পৰা মুঠ ২৯৪টা দিন (অধিবৰ্ষত ২৯৫ দিন) বাকী থাকে। এইদিনটোত ঘটা কেইটামান উল্লেখযোগ্য ঘটনা-

## জন্ম
* ১৯১৩ - যশৱন্তৰাও চাৱন, ভাৰতীয় ৰাজনীতিবিদ।
* ১৯২২ - জেক কেৰুৱাক, আমেৰিকাৰ বিট আন্দোলনৰ কবি আৰু উপন্যাসিক।
* ১৯৫৮ - অৰ্পণা কোঁৱৰ, অসমীয়া লেখিকা, ভাষা গৱেষক, অধ্যাপক।
* ১৯৬৩ - এ শ্ৰীকৰ প্ৰসাদ, ভাৰতীয় চলচ্চিত্ৰ সম্পাদক।
* ১৯৬৩ - টনি জোছেফ, ভাৰতীয় সাংবাদিক আৰু লেখক।
* ১৯৬৮ - নীৰজ কাবি, ভাৰতীয় চলচ্চিত্ৰ আৰু থিয়েটাৰ অভিনেতা।
* ১৯৬৯ - ফাল্গুনী পাঠক, ভাৰতীয় গায়িকা।
* ১৯৮৩ - আতিফ আচলম, পাকিস্তানী পপ গায়ক আৰু চলচ্চিত্ৰ অভিনেতা।
* ১৯৮৪ - শ্ৰেয়া ঘোষাল, ভাৰতীয় নেপথ্য গায়িকা।

## মৃত্যু
* ১৯১৪ - জৰ্জ ৱেষ্টিংহাউছ, আমেৰিকান উদ্যোগী আৰু অভিযন্তা।
* ২০১৫ - আদা জাফ্ৰি, পাকিস্তানী কবি আৰু লেখক।

## দিৱস
* যুৱ দিৱস (জাম্বিয়া)
* ৰাষ্ট্ৰীয় দিৱস (মৰিছাছ)
## বাহ্যিক সংযোগ

শ্ৰেণী:মাৰ্চ
শ্ৰেণী:ইংৰাজী বৰ্ষপঞ্জীৰ দিন
ছন্নো দেৱী

**ছন্নো দেৱী** (জন্ম: ১ জুন ১৯০১) এগৰাকী ভাৰতীয় ৰাজনৈতিক নেত্ৰী। তেওঁ ভাৰতৰ পঞ্জাব ৰাজ্যৰ এগৰাকী প্ৰভাৱশালী ৰাজনীতিবিদ আছিল। ভাৰতীয় জাতীয় কংগ্ৰেছৰ সদস্য ছন্নো দেৱীয়ে পঞ্জাব আৰু হাৰিয়ানা ৰাজ্যৰ বিধানসভালৈ বিধায়ক হিচাপে নিৰ্বাচিত হৈছিল। তেওঁ ১৯৬২ চনৰ ১৯ মাৰ্চৰ পৰা ১৯৬৬ চনৰ ৩১ অক্টোবৰলৈ পঞ্জাব বিধানসভাৰ উপাধ্যক্ষ হিচাপে কাৰ্যনিৰ্বাহ কৰিছিল। তেওঁ ভাৰতৰ ৰাজ্যসমূহৰ ভিতৰত প্ৰথম গৰাকী মহিলা বিধানসভাৰ অধ্যক্ষ। তেওঁ ৬ ডিচেম্বৰ ১৯৬৬ চনৰ পৰা ১৭ মাৰ্চ ১৯৬৭ চনলৈ হাৰিয়ানা বিধানসভাৰ অধ্যক্ষ হিচাপে কৰ্মৰত আছিল।
## প্ৰাৰম্ভিক জীৱন আৰু শিক্ষা
১৯০১ চনৰ ১ জুন তাৰিখে ব্ৰিটিছ ভাৰতৰ মুলতানত ছন্নো দেৱীৰ জন্ম হৈছিল। তেওঁৰ পিতৃ লাল সইত ৰাম খান্না এগৰাকী ব্ৰিটিছ চৰকাৰৰ অধীনৰ কৰ্মচাৰী আছিল। তেওঁ পঞ্জাবৰ জলন্ধৰত অৱস্থিত কন্যা মহাবিদ্যালয়ৰ পৰা স্নাতক পৰীক্ষা উত্তীৰ্ণ হৈছিল। তেওঁ ছাত্ৰী অৱস্থাৰে পৰা ৰাজনীতিৰ ফালে আকৃষ্ট হৈছিল আৰু এগৰাকী ছাত্ৰনেতা হিচাপে তেওঁ ৰাজনৈতিক জীৱনৰ পাতনি মেলিছিল। তেওঁ কংগ্ৰেছ পাৰ্টিৰ সক্ৰিয় সদস্য হিচাপে জিলা কংগ্ৰেছৰ সভাপতিৰ পদ অলংকৃত কৰিছিল। ১৯৪৭ চনত দেশ বিভাজনৰ পিছত তেওঁ ভাৰতলৈ আহে আৰু পঞ্জাবত নিগাজীকৈ থাকিবলৈ লয়। তেওঁ পঞ্জাব বিধানসভালৈ দুবাৰকৈ বিধায়ক হিচাপে নিৰ্বাচিত হৈছিল আৰু পিছলৈ হাৰিয়ানা বিধানসভালৈও তেওঁ নিৰ্বাচিত হয়।
## ৰাজনৈতিক জীৱন
ছন্নো দেৱীয়ে জিলা কংগ্ৰেছৰ সভাপতিৰ পদ লাভ কৰাৰ পিছত তেওঁ পঞ্জাব বিধানসভাৰ নিৰ্বাচনত ভাৰতীয় জাতীয় কংগ্ৰেছ দলৰ টিকট লাভ কৰে। তেওঁ ১৯৫১ চনৰ পৰা ১৯৫৭ চনলৈ অমৃতচৰ বিধানসভা সমষ্টিৰ পৰা আৰু ১৯৬২ চনৰ পৰা ১৯৬৬ চনলৈ জগধ্ৰী সমষ্টিৰ পৰা পঞ্জাব বিধানসভালৈ দুবাৰকৈ নিৰ্বাচিত হৈছিল। তেওঁ ১৯৪০ চনত ব্ৰিটিছ ভাৰতৰ অন্তৰ্গত পঞ্জাব প্ৰদেশৰ মুলতান বিধানসভা সমষ্টিৰ জয়লাভ কৰিছিল। অবিভক্ত ভাৰতৰ এই নিৰ্বাচনত তেওঁ তেওঁৰ নিকটতম প্ৰতিদ্বন্দ্বী বিখ্যাত নেতা ছাৰ গংগা ৰামৰ পুত্ৰক প্ৰায় ৬০০০ ভোটৰ ব্যৱধানত পৰাস্ত কৰিছিল। তেওঁ একে সমষ্টিৰ পৰা ১৯৪৬ চনত নিকটতম প্ৰতিদ্বন্দ্বীক প্ৰায় ১৯০০০ ভোটৰ ব্যৱধানত নিৰ্বাচিত হয়। সেইদৰে তেওঁ ১৯৫১ চনৰ নিৰ্বাচনত বি.জে.এছ.ৰ প্ৰাৰ্থী প্ৰকাশ চান্দক প্ৰায় ৮০০০ ভোটৰ ব্যৱধানত হৰুৱাইছিল। আকৌ ১৯৬২ চনৰ পঞ্জাব বিধানসভা নিৰ্বাচনত তেওঁ জে.এছ.ৰ ইন্দৰ চেইনক প্ৰায় ৫০০০ ভোটৰ ব্যৱধানত পৰাস্ত কৰিছিল। তেওঁ ১৯৬২ চনৰ ১৯ মাৰ্চৰ পৰা ১৯৬৬ চনৰ ৩১ অক্টোবৰলৈ পঞ্জাব বিধানসভাৰ উপাধ্যক্ষ হিচাপে কাৰ্যনিৰ্বাহ কৰিছিল। ১৯৬৬ চনৰ ৬ ডিচেম্বৰ তাৰিখে তেওঁ হাৰিয়ানা বিধানসভাৰ অধ্যক্ষ হিচাপে পদ গ্ৰহণ কৰে। ইয়াৰ লগতে তেওঁ হাৰিয়ানা বিধানসভাৰ উপাধ্যক্ষ হিচাপেও কাৰ্যনিৰ্বাহ কৰিছিল। তেওঁ ভাৰতৰ ৰাজ্যসমূহৰ ভিতৰত প্ৰথম গৰাকী মহিলা বিধানসভাৰ অধ্যক্ষ।

## তথ্য উৎস

## বাহ্যিক সংযোগ
* পঞ্জাব বিধানসভা

শ্ৰেণী:ভাৰতৰ ব্যক্তি
শ্ৰেণী:ভাৰতীয় ৰাজনীতিবিদ
১৫ মাৰ্চ

**১৫ মাৰ্চ**  দিনটো গ্ৰেগৰিয়ান বৰ্ষপঞ্জী অনুসাৰে বছৰৰ ৭৪তম (অধিবৰ্ষত ৭৫ তম) দিন৷ বছৰটো শেষ হ’বলৈ  এই দিনৰ পৰা মুঠ ২৯১ টা দিন বাকী থাকে৷ 

## উল্লেখযোগ্য ঘটনাৱলী
* ২০২৫ – চীনৰ নৱ-নিৰ্বাচিত ৰাষ্ট্ৰপতি শি জিনপিঙে আনুষ্ঠানিকভাৱে তৃতীয় কাৰ্যকাল আৰম্ভ কৰে।

## জন্ম
* ১৯৩৫ - কাঞ্চি ৰাম, ভাৰতীয় ৰাজনীতিবিদ।
* ১৯৬৫ - সুনেত্ৰা গুপ্তা, ভাৰতীয় বিজ্ঞানী।
* ১৯৯৩ - আলিয়া ভাট, ভাৰতীয় অভিনেত্ৰী।

## মৃত্যু
* ৪৪ খ্ৰীষ্টপূৰ্ৱ - জুলিয়াছ চিজাৰ, ৰোমান সেনাপতি আৰু ৰাজনীতিবিদ।
* ১৯৭৮ - মঘাই ওজা, অসমীয়া ঢোল বাদক।
* ১৯৮৪ - কালিদাস ভট্টাচাৰ্য, ভাৰতীয় দাৰ্শনিক।
* ১৯৯৮ - মালতী চৌধুৰী, ভাৰতীয় সমাজকৰ্মী।
* ২০০৮ - সৰলা ঠকৰাল, প্ৰথম ভাৰতীয় মহিলা বৈমানিক।

## দিৱস
* বিশ্ব গ্ৰাহক অধিকাৰ দিৱস
* সংবিধান দিৱস (বেলাৰুছ)

## বাহ্যিক সংযোগ

শ্ৰেণী:মাৰ্চ
শ্ৰেণী:ইংৰাজী বৰ্ষপঞ্জীৰ দিন
অসীমা চেটাৰ্জী

**অসীমা চেটাৰ্জী** (২৩ ছেপ্টেম্বৰ ১৯১৭ &ndash; ২২ নৱেম্বৰ ২০০৬) এগৰাকী ভাৰতীয় জৈৱ ৰসায়ন বিজ্ঞানী। তেওঁ জৈৱ ৰসায়ন আৰু উদ্ভিদ ৰসায়নৰ ক্ষেত্ৰখনলৈ আগবঢ়োৱা অৱদানৰ বাবে জনাজাত। তেওঁ বিশেষকৈ ভিংকা এলকালয়ডৰ ওপৰত কৰা গৱেষণাৰ বাবে বিখ্যাত। ইয়াৰ উপৰিও তেওঁ উদ্ভিদ ৰসায়ন অধ্যয়ন কৰি মেলেৰিয়া আৰু মৃগী ৰোগৰ ঔষধ উদ্ভাৱন কৰিছিল। তেওঁ ভাৰত উপমহাদেশত উপলব্ধ ঔষধি উদ্ভিদ সমূহক একগোট কৰি লিপিবদ্ধ কৰিছিল। তেওঁ কলিকতা বিশ্ববিদ্যালয়ৰ পৰা উদ্ভিদজাত দ্ৰব্যৰ ৰসায়ন আৰু কৃত্ৰিম জৈৱ ৰসায়ন বিষয়ত গৱেষণা কৰি ডক্টৰেট ডিগ্ৰী লাভ কৰিছিল। ভাৰতত বিজ্ঞান বিষয়ত ডক্টৰেট ডিগ্ৰী লাভ কৰা তেওঁ প্ৰথম গৰাকী ভাৰতীয় মহিলা।

## প্ৰাৰম্ভিক জীৱন
১৯১৭ চনৰ ২৩ ছেপ্টেম্বৰ তাৰিখে ব্ৰিটিছ ভাৰতৰ বংগ প্ৰদেশৰ কলিকতাত অসীমা চেটাৰ্জীৰ জন্ম হৈছিল। তেওঁৰ পিতৃ ডাঃ ইন্দ্ৰ নাৰায়ণ মুখাৰ্জী আৰু মাতৃ কমলা দেৱী। অসীমা তেওঁলোকৰ জ্যেষ্ঠ সন্তান আছিল। কলিকতাৰ এক মধ্যবিত্ত পৰিয়ালত তেওঁ শৈক্ষিক পৰিৱেশৰ মাজত ডাঙৰ হৈছিল। তেওঁৰ পিতৃ উদ্ভিদ বিজ্ঞান ৰ প্ৰতি বিশেষভাৱে আকৃষ্ট আছিল আৰু তেওঁৰ পৰায়ে অসীমায়ে এই বিষয়ৰ প্ৰতি আকৰ্ষিত হয়। তেওঁ ১৯৩৬ চনত কলিকতা বিশ্ববিদ্যালয়ৰ অন্তৰ্ভুক্ত স্কটিছ চাৰ্চ কলেজৰ পৰা ৰসায়ন বিজ্ঞানত সন্মানসহ স্নাতক ডিগ্ৰী লাভ কৰিছিল।
## শিক্ষা আৰু গৱেষণা
অসীমা চেটাৰ্জীয়ে ১৯৩৮ চনত কলিকতা বিশ্ববিদ্যালয়ৰ পৰা জৈৱ ৰসায়নত স্নাতকোত্তৰ আৰু ১৯৪৪ চনত ডক্টৰেট ডিগ্ৰী লাভ কৰিছিল। বিজ্ঞান বিষয়ত ডক্টৰেট ডিগ্ৰী লাভ কৰা তেওঁ প্ৰথম গৰাকী ভাৰতীয় মহিলা। তেওঁৰ ডক্টৰেট গৱেষণাৰ বিষয়বস্তু আছিল উদ্ভিদজাত দ্ৰব্যৰ ৰসায়ন আৰু কৃত্ৰিম জৈৱ ৰসায়ন। তদুপৰি তেওঁ ৱিজকনচিন বিশ্ববিদ্যালয়, মেডিচন আৰু কেলটেকতো গৱেষণা কৰিবলৈ সুযোগ লাভ কৰিছিল।

তেওঁৰ গৱেষণা ঘাইকৈ উদ্ভিদজাত প্ৰাকৃতিক দ্ৰব্যৰ ওপৰত কেন্দ্ৰিত আছিল। তেওঁ গৱেষণাৰ দ্বাৰা কিম'থেৰাপিৰ, মেলেৰিয়া আৰু মৃগীৰ ঔষধ উদ্ভাৱন কৰিছিল। তেওঁ প্ৰায় ৪০ বছৰ কাল বিভিন্ন এলকালয়ডৰ ওপৰত গৱেষণা কৰিছিল। তেওঁৰ গৱেষণাৰ পৰা মৃগী ৰোগৰ এটি ঔষধ হল আয়ুষ-৫৬।

অসীমা চেটাৰ্জীয়ে প্ৰায় ৪০০ খন গৱেষণা পত্ৰ বহু ৰাষ্ট্ৰীয় আৰু আন্তঃৰাষ্ট্ৰীয় জাৰ্নেলত প্ৰকাশিত হৈছে।

## কৰ্মজীৱন
তেওঁ কলিকতা বিশ্ববিদ্যালয়ৰ অন্তৰ্ভুক্ত লেডী ব্ৰাবৌৰ্ণে কলেজত ৰসায়ন বিজ্ঞানৰ অধ্যাপক হিচাপে কৰ্মজীৱনৰ পাতনি মেলে। তেওঁ তাত পোন প্ৰথমবাৰৰ বাবে ৰসায়ন বিজ্ঞান বিভাগ আৰম্ভ কৰিছিল। ১৯৫৪ চনত তেওঁ কলিকতা বিশ্ববিদ্যালয়ৰ ইউনিভাৰ্চিটি কলেজ অফ চাইন্সত বিশুদ্ধ ৰসায়নৰ ৰিডাৰ হিচাপে যোগদান কৰে। 
## বঁটা আৰু সন্মান
১৯৬০ চনত অসীমা চেটাৰ্জী ভাৰতীয় ৰাষ্ট্ৰীয় বিজ্ঞান একাডেমীৰ ফেল' হিচাপে নিৰ্বাচিত হয়। ১৯৬১ চনত তেওঁ প্ৰথম মহিলা হিচাপে ৰসায়ন বিজ্ঞানত শান্তি স্বৰূপ ভাটনাগৰ বঁটা লাভ কৰিছিল। তেওঁৰ অৱদানৰ প্ৰতি স্বীকৃতি জনায় ভাৰত চৰকাৰে ১৯৭৫ তেওঁক ভাৰতৰ তৃতীয় সৰ্বোচ্চ অসামৰিক সন্মান পদ্মভূষণ বঁটা প্ৰদান কৰে। একে বছৰে তেওঁ ভাৰতীয় বিজ্ঞান কংগ্ৰেছৰ প্ৰথম মহিলা সভাপতি নিৰ্বাচিত হয়। ১৯৮২ চনৰ ফেব্ৰুৱাৰী মাহৰ পৰা ১৯৯০ চনৰ মে' মাহলৈ তেওঁ ৰাজ্যসভাৰ মনোনীত সাংসদ হিচাপে কাৰ্যনিৰ্বাহ কৰিছিল। ২০১৭ চনৰ ২৩ ছেপ্টেম্বৰ তাৰিখে গুগুলে তেওঁৰ ১০০ তম জন্মদিন উপলক্ষে এক ডুডুল প্ৰদৰ্শিত কৰিছিল। 

## তথ্য উৎস

## বাহ্যিক সংযোগ
*অসীমা চেটাৰ্জী: ভাৰতীয় বিজ্ঞান একাডেমী

শ্ৰেণী:ভাৰতৰ ব্যক্তি
শ্ৰেণী:ভাৰতীয় বিজ্ঞানী
শ্ৰেণী:মৃত ব্যক্তি
শ্ৰেণী:পদ্মভূষণ বঁটা বিজয়ী
শ্ৰেণী:ৰসায়নবিদ
শ্ৰেণী:বিংশ শতিকাৰ ভাৰতীয় মহিলা বিজ্ঞানী
বেবে নানকী

**বেবে নানকী** () (১৪৬৪–১৫১৮) শিখ ধৰ্মৰ প্ৰতিষ্ঠাপক আৰু প্ৰথম শিখগুৰু গুৰু নানকৰ জ্যেষ্ঠ ভগ্নী আছিল। বেবে নানকী শিখ ধৰ্মৰ এক গুৰুত্বপূৰ্ণ ধৰ্মীয় চৰিত্ৰ। তেওঁক শিক্ষকসকলৰ প্ৰথম গুৰুশিখ বুলি জনা যায়। তেওঁ প্ৰথম বাৰৰ বাবে ভাতৃ গুৰু নানকৰ "আধ্যাত্মিক বিশিষ্টতা" হৃদয়ংগম কৰিছিল।
## প্ৰাৰম্ভিক জীৱন
১৪৬৪ চনত লাহোৰৰ ওচৰৰ চহলত বেবে নানকীৰ জন্ম হৈছিল। তেওঁৰ পিতৃ মেহতা কালু আৰু মাতৃ মাতা তৃপ্তা। বেবে নানকী নাম তেওঁৰ ককা-আইতায়ে ৰাখিছিল। তেওঁৰ নাম "নানকীয়ান" শব্দৰ পৰা আহিছে আৰু ইয়াৰ অৰ্থ হ'ল মাকৰ ফালৰ ককা-আইতাকৰ ঘৰ। তেওঁ শিখধৰ্মৰ প্ৰচাৰক আৰু প্ৰথম গুৰু গুৰু নানক দেৱৰ জ্যেষ্ঠ ভগ্নী। তেওঁৰ নামৰ লগত "বেবে" আৰু "জী" শব্দদুটা সন্মানপূৰ্বক হিচাপে যোগ দিয়া হয়। বেবে মানে হৈছে জ্যেষ্ঠ ভগ্নী বা বায়েক। সেইদৰে সন্মানৰ প্ৰতীক হিচাপে নামৰ পিছত "জী" বুলি সম্বোধন কৰা হয়। ১১ বছৰ বয়সতে বেবে নানকীৰ বিবাহ হয়। সেই সময়ৰ সমাজত বাল্যবিবাহৰ প্ৰচলন আছিল।
## ভাতৃ-ভগ্নীৰ সম্পৰ্ক
বেবে নানকীৰ তেওঁৰ ভাতৃ গুৰু নানকৰ প্ৰতি এক অসাধাৰণ আনুগত্য আছিল। তেওঁ প্ৰথম তেওঁৰ ভায়েকৰ "আলোকিত আত্মা" চিনিবলৈ সক্ষম হৈছিল। তেওঁ গুৰু নানকতকৈ পাঁচ বছৰ ডাঙৰ আছিল। কিন্তু তেওঁ নানকৰ প্ৰতি এগৰাকী মাতৃৰ ভূমিকা পালন কৰিছিল। তেওঁ নানকক প্ৰায়ে দেউতাকৰ পৰা ৰক্ষা কৰিছিল আৰু কোনো চৰ্ত নোহোৱাকৈ নানকক ভাল পাইছিল। ১৫ বছৰ বয়সত গুৰু নানক দেৱক বেবে নানকীৰ ঘৰত তেওঁৰ সৈতে বাস কৰিবলৈ পঠোৱা হৈছিল। তেওঁৰ মনত স্বাধীনতাৰ বীজ ৰোপণ কৰাৰ বাবে তেওঁ নানকক বাবে এগৰাকী সুযোগ্য পত্নী বিচাৰিবলৈ আৰম্ভ কৰিছিল। তেওঁৰ স্বামীক লৈ বেবে নানকীয়ে গুৰু নানক দেৱৰ বিবাহৰ বাবে এগৰাকী সুযোগ্য বধু বিচাৰি উলিয়ায়। পিছলৈ মাতা সুলখনীৰ লগত গুৰু নানকৰ বিবাহ সম্পন্ন হয়। যিহেতু বেবে নানকীৰ নিজা সন্তান নাছিল, সেয়ে তেওঁ গুৰু নানকৰ সন্তানক বহুত মৰম কৰিছিল। তেওঁ নানকৰ সন্তানদ্বয় শ্ৰী চান্দ আৰু লখমী চান্দক তুলি-তালি ডাঙৰ কৰে।

বেবে নানকী গুৰু নানকৰ প্ৰথম অনুযায়ী হিচাপে পৰিচিত। তেওঁ নানকক গুৰু হিচাপে মানি শিষ্যত্ব গ্ৰহণ কৰিছিল। সেয়ে তেওঁক প্ৰথম গুৰুশিখ বুলি জনা যায়। তেওঁ গুৰুনানক দেৱৰ প্ৰতি অটুট ভক্তিভাব পোষণ কৰিছিল। ইয়াৰ লগতে তেওঁ গুৰু নানক দেৱক ঈশ্বৰৰ প্ৰতি ভক্তি প্ৰদৰ্শনৰ বাবে সংগীতত ব্যৱহাৰৰ বাবে অনুপ্ৰাণিত কৰিছিল বুলি জনা যায়। তেওঁ নানকদেৱৰ সংগীতিক প্ৰতিভা চিনি এটা ৰবাব নামৰ বাদ্যযন্ত্ৰ আনি দিছিল

## মৃত্যু
১৫১৮ চনত বেবে নানকীয়ে দেহত্যাগ কৰে। মৃত্যৰ আগত শেষ ইচ্ছা হিচাপে তেওঁ গুৰু নানকক নিজৰ কাষত বিচাৰিছিল। তেওঁৰ মৃত্যুশয্যাৰ কাষত গুৰু নানক আছিল। তেওঁৰ শেষ নিশ্বাস ত্যাগ কৰাৰ সময়ত তেওঁক "জাপজী চাহিব"ৰ পাঠ শুনোৱা হৈছিল। 

## তথ্য উৎস

## জীৱনী
*
*

শ্ৰেণী:শিখ ধৰ্ম
শ্ৰেণী:ভাৰতৰ ব্যক্তি
ভাৰতীয় খ্ৰীষ্টান বিবাহ আইন, ১৮৭২

**ভাৰতীয় খ্ৰীষ্টান বিবাহ আইন, ১৮৭২** ভাৰতীয় সংসদৰ দ্বাৰা গৃহীত এখন আইন। ভাৰতত বসবাস কৰা খ্ৰীষ্টানধৰ্মালম্বী সকলৰ বিবাহক আইনী স্বীকৃতি আৰু নিয়ন্ত্ৰণ কৰে এই আইনৰ মূল উদ্দেশ্য। ১৮৭২ চনৰ ১৮ জুলাই তাৰিখে এই আইন গৃহীত কৰা হৈছিল। জম্মু আৰু কাশ্মীৰ, মণিপুৰ আৰু কোচিনৰ বাদে সমগ্ৰ ভাৰত এই আইন প্ৰযোজ্য হয়। 

এই আইন মতে বিবাহৰ বাবে উভয় পক্ষৰ অন্তত এগৰাকী যদি খ্ৰীষ্টান হয় তেন্তে বিবাহ বৈধ হব। এই আইন মতে বিবাহ সম্পন্ন কৰিবলৈ এগৰাকী বিশেষ ব্যক্তিৰ প্ৰয়োজন। তেওঁ ভাৰতৰ যিকোনো গীৰ্জাৰ নিযুক্ত কৰ্মচাৰী বা স্কটলেণ্ডৰ গীৰ্জাৰ এজন পাদুৰী বা বিবাহ পঞ্জীয়ক বা চৰকাৰৰ পৰা বিশেষ অনুমতিপ্ৰাপ্ত ব্যক্তি হব পাৰে। ইয়াৰে ভিতৰত যিকোনো এজন ব্যক্তিয়ে ইচ্ছুক দম্পতীৰ বিবাহ সম্পন্ন কৰিব পাৰে। বিবাহ সম্পন্ন হোৱাৰ পিছত নবদম্পতীক বিবাহৰ প্ৰমাণপত্ৰ প্ৰদান কৰা হয়। এই প্ৰমাণপত্ৰৰ দ্বাৰা তেওঁলোকে ভাৰত চৰকাৰৰ দ্বাৰা নিযুক্ত বিবাহ পঞ্জীয়কে বিবাহ পঞ্জীয়ন কৰে। অন্য ভাৰতীয় বিবাহ আইনৰ নিচিনা এই আইনতো পাত্ৰৰ ন্যূনতম বয়স ২১ বছৰ আৰু পাত্ৰীৰ বয়স ১৮ বছৰ সম্পূৰ্ণ হোৱাটো বাধ্যতামূলক। 

এই বিবাহ পুৱা ৬ বজাৰ পৰা আবেলি ৭ বজাৰ ভিতৰত সম্পন্ন কৰা বাঞ্ছনীয় নহলে বিবাহ সম্পন্ন কৰা ব্যক্তিজনে বিশেষ অনুমতি লোৱাৰ প্ৰয়োজন। এই বিয়া সাধাৰণতে কোনো গীৰ্জাত অনুষ্ঠিত হয়। কোনো বিশেষ ক্ষেত্ৰত যদি পাঁচ মাইল দূৰত্বৰ ব্যৱধানত কোনো গীৰ্জা নাথাকিলে এক উপযুক্ত অন্য ঠাই বাছনি কৰিব পাৰে।

## বিবাহৰ চৰ্তাৱলী আৰু প্ৰয়োজনীয়তা
এই আইন অনুসৰি সম্পন্ন হোৱা বিবাহ কেৱল নিম্নলিখিত চৰ্তাৱলীৰ বাবে বৈধ হবে, সেইকেইটা হ'ল:

* পাত্ৰৰ ন্যূনতম বয়স অন্তত ২১ বছৰ হব লাগিব
* পাত্ৰীৰ ন্যূনতম বয়স অন্তত ১৮ বছৰ হব লাগিব
* দুয়ো পক্ষৰ মাজৰ এই চুক্তি মুক্ত আৰু ইচ্ছামূলক হব লাগিব আৰু কোনো বাধ্যবাধকতা, প্ৰভাৱ অথবা ভয়ৰ দ্বাৰা প্ৰৰোচিত হব নোৱাৰিব
* বিবাহৰ সাক্ষী হিচাপে দুগৰাকী নিৰ্ভৰযোগ্য প্ৰত্যক্ষদৰ্শী সাক্ষী আৰু এজন বিশেষ অনুমতিপ্ৰাপ্ত বিবাহ সঞ্চালক ব্যক্তি উপস্থিত থকাটো বাঞ্ছনীয়
## বিবাহ বিচ্ছেদ
ভাৰতত খ্ৰীষ্টান বিবাহ বিচ্ছেদ, ১৮৬৯ চনৰ ভাৰতীয় বিবাহবিচ্ছেদ আইন (বিভাগ ১০ৰ অধীনত) অনুসৰি, নিম্নলখিত তিনটা চৰ্তমতে হ'ব পাৰে;
*বিভাগ ১০এৰ অনুসৰি (২০০১ চনৰ সংশোধনৰ মতে) উভয় পক্ষৰ পাৰস্পৰিক সন্মতিৰ দ্বাৰা বিবাহবিচ্ছেৰ বাবে আবেদন জনাব পাৰে
*ধাৰা ১০ (১) অনুসৰি, যি কোনো পক্ষয়ে বিবাহ বিচ্ছেদ বিচাৰিব পাৰিব, যদিহে কোনো পক্ষৰ মানসিক অসুস্থতা থাকে। ইয়াৰো দুটি চৰ্ত আছে:
**চিকিৎসা বিজ্ঞানৰ মতে প্ৰমাণ কৰিব লাগিব যে এই অসুস্থতা কেতিয়াও ভাল নহয়
**প্ৰাসংগিক অসুস্থতাৰ লক্ষণসমূহ বিবাহ বিচ্ছেদৰ আবেদনৰ কমেও দুবছৰ আগৰ পৰা দেখা দিব লাগিব। যদি কোনো সময়ত অসুস্থতাৰ চিকিৎসা কৰোৱা হয়, কিন্তু শেষ পৰ্যন্ত অসুখটোক চিকিৎসাৰ আওঁতাৰ বাহিৰত গুচি যায়, তেতিয়া এই দুই বছৰৰ ম্যাদ অসুস্থতাক দুৰাৰোগ্য ঘোষণা কৰা তাৰিখৰ পৰা গণনা কৰা হয় 
*মহিলাসকলে তিনিটা বিশেষ ভিত্তিত ধাৰা ১০ (২) ৰ অধীনত বিবাহবিচ্ছেদৰ বাবে আবেদন জনাব পাৰে, সেইকেইটা হল: ধৰ্ষণ, পায়ুকাম আৰু পশুকামিতা

ভাৰতীয় খ্ৰীষ্টান বিবাহ আইন, ১৯৭২ৰ অধীনত বিবাহিত মহিলায়ে ভাৰতীয় বিবাহবিচ্ছেদ আইন, ১৯৬৯ৰ মতে বিবাহ বিচ্ছেদ কৰিব পাৰে।
## অপৰাধ
এই বিবাহ সঞ্চালন কৰা ব্যক্তি গৰাকী যদি উপযুক্ত কৃৰ্তপক্ষৰ দ্বাৰা বিশেষ অনুমতিপ্ৰাপ্ত নহয় বা কোনো গীৰ্জাৰ দ্বাৰা স্বীকৃত নহয় তেন্তে তেওঁক সাত বছৰৰ পৰা দহ বছৰলৈ কাৰাদণ্ডৰ বিধান আছে। ইয়াৰ লগতে দুয়ো পক্ষৰ বিবাহৰ প্ৰয়োজনীয় অৰ্হতা খিনিৰ ভুল তথ্য যোগান ধৰিলেও আইন মতে দণ্ডনীয়। 

## পুনৰ্বিবাহ
বিশেষ বিবাহ আইন, ১৯৫৪ অনুসৰি যিকোনো ধৰ্মৰ মহিলায়ে কোনো ধৰ্মীয় অনুষ্ঠানৰ অবিহনে বিবাহ বা পুনৰ বিবাহ কৰিব পাৰে।
## তথ্য উৎস

শ্ৰেণী:ভাৰতৰ আইন‎
শ্ৰেণী:বিবাহ
হিন্দু বিধৱা পুনৰ্বিবাহ আইন, ১৮৫৬

**হিন্দু বিধৱা পুনৰ্বিবাহ আইন, ১৮৫৬**খন ১৮৫৬ চনৰ ২৬ জুলাইৰ দিনা গৃহীত হৈছিল। এই আইনখনে ইষ্ট ইণ্ডিয়া কোম্পানীৰ শাসনৰ অধীনত অহা সকলো এলেকাত হিন্দু বিধৱাৰ পুনৰ্বিবাহক আইনী মৰ্যাদা দিছিল। এই আইনখনৰ খচৰা লৰ্ড ডেলহাউচিয়ে প্ৰস্তুত কৰিছিল যদিও আইনখন পিছৰজন গভৰ্ণৰ লৰ্ড কেনিঙে গৃহীত কৰাইছিল। সতীপ্ৰথাৰ বিলোপৰ পিছত এই আইনখন এক বৃহৎ সামাজিক সংস্কাৰ হিচাপে পৰিগণিত হৈছিল।

উচ্চবৰ্ণৰ হিন্দুসকলে নিজৰ পৰিয়ালৰ সন্মান আৰু সম্পত্তি ৰক্ষাৰ স্বাৰ্থত আনকি শিশু আৰু কিশোৰী বিধৱাসকলকো পুনৰ্বিবাহৰ অনুমতি দিয়া নাছিল। আৰু সেই বিধবাসকলে কঠোৰ নিয়মানুৱৰ্তিতাৰ মাজেৰে জীৱন যাপন কৰিব লগীয়া হৈছিল। যদিও এই আইনখনে তেনে মহিলাসকলক মৃত স্বামীৰ সম্পত্তিৰ অধিকাৰ দিয়া নাছিল তথাপিও একপ্ৰকাৰৰ আইনী সুৰক্ষা প্ৰদান কৰিছিল। এই আইনখন মূলতঃ ঋতুমতী নোহোৱা শিশু বিধৱাসকলক লক্ষ্য কৰি প্ৰস্তুত কৰা হৈছিল।

ঈশ্বৰচন্দ্ৰ বিদ্যাসাগৰ আছিল এই আইনখনৰ মূল প্ৰচাৰক। তেঁৱেই এই আইনখনৰ প্ৰয়োজনীয়তাৰ অনুধাৱন কৰি ১৮৫৫চনত আইন পৰিষদত আবেদন কৰিছিল। এইক্ষেত্ৰত বৰ্দ্ধমানৰ মহাৰাজা, মহতাবচান্দ বাহাদুৰকে ধৰি দেশৰ বিভিন্ন সমাজ সংস্কাৰকৰ পৰা সমৰ্থন লাভ কৰে। আনহাতে বিধৱা বিবাহৰ বিৰোধিতা কৰি ত্ৰিশ হাজাৰ চহীসম্বলিত আন এখন আবেদন কোম্পানীৰ ওচৰত দাখিল কৰা হয়। আনকি প্ৰথিতযশা লিখক বংকিমচন্দ্ৰ চট্টোপাধ্যায়েও নিজৰ বৃষবিক্ষিকা নামৰ গ্ৰন্থত বিদ্যাসাগৰৰ এই পদক্ষেপক সমালোচনা কৰিছিল। কিন্তু লৰ্ড দেলহাউছিয়ে আইনখনৰ গুৰুত্ব বুজি ব্যক্তিগতভাৱে এই আইনখন গৃহীত কৰাৰ দিশে আগবাঢ়ে
।

আইনখন গৃহীত হোৱাৰ পিছতেই ঈশ্বৰচন্দ্ৰ বিদ্যাসাগৰৰ প্ৰচেষ্টাত ১৮৫৬চনৰ ৭ ডিচেম্বৰত কলিকতাত মাত্ৰ এঘাৰ বছৰীয়া বিধৱা কালিমতি দেৱী আৰু শিৰিষ চন্দ্ৰ বিদ্যাৰত্নৰ মাজত প্ৰথমখন বিধবা বিবাহ অনুষ্ঠিত হয়।

## আইনখন

১) বিধৱা হিন্দু মহিলাৰ বিবাহৰ আইনীকৰণ
এগৰাকী পূৰ্বে বিবাহিতা হিন্দু মহিলা যাৰ স্বামীৰ ইতিমধ্যে মৃত্যু হৈছে তেওঁ আন পুৰুষৰ সৈতে পুনৰ্বিবাহ হ’লে সেই বিবাহ বেআইনী বা অবৈধ নহ’ব।

২) বিধৱা মহিলাই পুনৰ্বিবাহ হ’লে তেওঁৰ মৃত স্বামীৰ সম্পত্তিৰ ওপৰত কোনো অধিকাৰ নাথাকিব
বিধৱা মহিলা পুনৰ্বিবাহ হ’লে তেখেতৰ মৃত স্বামীৰ সম্পত্তিৰ ওপৰত থকা সকলোধৰণৰ স্বাৰ্থ আৰু অধিকাৰ, স্বামীৰ পৰা উত্তৰাধিকাৰসূত্ৰে পাবলগীয়া স্বত্ত্ব, স্বামীৰ ইচ্ছাপত্ৰত লিখা থকা যিকোনো সম্পদৰ ওপৰত কোনোধৰণৰ দাবী নাখাটিব। সেই সম্পত্তিসমূহ মৃত ব্যক্তিগৰাকীৰ আন উত্তৰাধিকাৰীৰ হাতলৈ যাব।

৩) বিধৱা মহিলাগৰাকীৰ পুনৰ্বিবাহ হ’লে তেওঁৰ পূৰ্বৰ স্বামীৰ ফালৰ পৰা থকা সন্তানৰ অভিভাৱকত্ব
বিধৱা মহিলাগৰাকীৰ যদি তেখেতৰ পূৰ্বৰ স্বামীৰ সৈতে সন্তান থাকে তেওঁৰ পুনৰ্বিবাহ হোৱাৰ পিছত সেই সন্তানৰ দায়িত্ব লবলৈ অনিচ্ছুক হ’লে শিশুটিৰ দেউতাকৰ ফালৰ ককা-আইতা, মৃত পিতৃৰ পুৰুষ আত্মীয়ই শিশুটিৰ ভৰণ-পোষণৰ দায়িত্ব লবলৈ আদালতত আবেদন কৰিব পাৰে।

## তথ্য সংগ্ৰহ

শ্ৰেণী:ভাৰতৰ আইন
শ্ৰেণী:বিবাহ
আৰ্নেষ্ট হেমিংৱে

**আৰ্নেষ্ট হেমিংৱে** () এগৰাকী আমেৰিকান সাংবাদিক, ঔপন্যাসিক, চুটি গল্প লেখক আৰু খেলুৱৈ। আমেৰিকা যুক্তৰাষ্ট্ৰৰ ইলিনই প্ৰদেশৰ অ’ক পাৰ্কত ১৮৯৯ চনৰ জুলাই মাহৰ ২১ তাৰিখে হেমিংৱেৰ জন্ম হয়। তেওঁৰ দেউতাক পেছাত এজন চিকিৎসক আছিল। শৈশৱ কালছোৱাত হেমিংৱেই অধিক সময় কান্ধত বন্দুকটো লৈ হাবিয়ে বননিয়ে আৰু কেতিয়াবা ডাঙৰ মাছ বিছাৰি হ্ৰদ এটাত নাও বায় কটাইছিল। মাথোঁন ১৬ বছৰ বয়সতে তেওঁ গল্প লিখিবলৈ আৰম্ভ কৰিছিল। ডিপ্লমা লোৱাৰ আগতেই তেওঁ সেনাবাহিনীত যোগ দিব বিচাৰিছিল। কিন্তু বাওঁ চকুটো বেয়া হোৱা বাবে তেওঁক সেনাবাহিনীত ভৰ্তি হবলৈ দিয়া নহল। কিন্তু পৰৱৰ্তী সময়ত এজন সাংবাদিক বন্ধুৰ সহায়ত তেওঁ সেনাবাহিনীত সোমায়।

১৯২৩ চনত হেমিংৱেৰ প্ৰথম গ্ৰন্থ *Three Stories and Ten Poems* নামৰ এক চুটি গল্প সংকলন প্ৰকাশিত পায়। প্ৰথম অৱস্থাত হেমিংৱেই গল্প লিখি আলোচনীলৈ পঠিয়ালেও সেইবোৰ প্ৰকাশ হোৱা নাছিল। পৰৱৰ্তী সময়ত এইজন লিখকেই ১৯৫২ চনত বিশ্ব সাহিত্যৰ এখন উল্লেখযোগ্য উপন্যাস *[[দ্য অ'ল্ড মেন এণ্ড দ্য ছী]]* ৰচনা কৰি উলিয়াই। এইখনে উপন্যাসে লাভ কৰা বিশ্বজুৰা জনপ্ৰিয়তা লাভ কৰে। ১৯৫৪ চনত এই উপন্যাসখনৰ বাবেই তেখেতে লাভ কৰে সাহিত্যৰ ন'বেল বঁটা।

সমালোচকসকলৰ মতে *[[দ্য অ'ল্ড মেন এণ্ড দ্য ছী]]* উপন্যাসখন গদ্যত লিখা এখন কাব্যিক উপন্যাস। হেমিংৱেৰ জীৱনৰ সমগ্ৰ অভিজ্ঞতা আৰু জীৱন দৰ্শন এই উপন্যাসখনত পৰিস্ফুট হৈছে। হেমিংৱেই তেখেতৰ সাহিত্যিক জীৱনত অন্যান্য সাহিত্য কৰ্মৰ লগতে মুঠতে ১০খন উপন্যাস, ১৯খন চুটিগল্পৰ সংকলন ৰচনা কৰি থৈ গৈছে। ন'বেল বঁটা পোৱাৰ পিছৰ সাত বছৰ হেমিংৱে নানা ধৰণৰ শাৰীৰিক অসুখ-অশান্তিয়ে আৱৰি ধৰে। এনেদৰেই থাকিয়েই ১৯৬১ চনৰ ২ জুলাইৰ ৰাতিপুৱা তেখেতে নিজকে গুলী মাৰি আত্মহত্যা কৰে।

## সাহিত্যপঞ্জী
; উপন্যাস
* (১৯২৬) *The Torrents of Spring*
* (১৬২৬) *The Sun Also Rises*
* (১৬২৯) *A Farewell to Arms*
* (১৯৩৭) *To Have and Have Not*
* (১৯৪০) *For Whom the Bell Tolls*
* (১৯৫০) *Across the River and into the Trees*
* (১৯৫২) *[[দ্য অ'ল্ড মেন এণ্ড দ্য ছী]]*
* (১৯৭০) *Islands in the Stream*
* (১৯৮৬) *The Garden of Eden*
* (১৯৯৯) *True at First Light*
এই চিহ্নই মৰণোত্তৰভাৱে প্ৰকাশ পোৱা সূচাইছে

## তথ্য সংগ্ৰহ

## বাহ্যিক সংযোগ
* 
* 

শ্ৰেণী:আমেৰিকা যুক্তৰাষ্ট্ৰৰ ব্যক্তি
শ্ৰেণী:মৃত ব্যক্তি
শ্ৰেণী:আমেৰিকান লেখক
শ্ৰেণী:সাহিত্যৰ ন'বেল বঁটা বিজয়ী
শ্ৰেণী:পুলিৎজাৰ বঁটা বিজয়ী